6 Tentera Jepun Yang Enggan Menyerah Kalah Selepas Perang Dunia Kedua Tamat

Perang Dunia Kedua yang tercetus pada 1 September 1939 merupakan perang yang paling besar setakat ini. Setelah berpanjangan selama 6 tahun 1 hari, akhirnya kuasa Axis yang terdiri daripada Nazi Jerman, Empayar Jepun dan Kerajaan Itali menyerah kalah.

Namun, seperti yang kita tahu dedikasi, semangat patriotik dan jati diri rakyat Jepun yang sangat tinggi dan berwibawa membuatkan mereka masih tidak mahumenyerah kalah walaupun perang telah tamat.

iluminasi.com kongsikan antara 6 tentera Jepun yang terus berjuang dan tidak menyerah kalah walaupun Perang Dunia Kedua telah tamat.

Yamakage Kufuku antara tentera Jepun yang berjiwa kental. Beliau berperang selama di Pulau Iwo selama 4 tahun selepas perang tamat. Yamakage dan seorang lagi tentera Jepun, Matsudo Linsoki tinggal di sebuah gua tak jauh dari pangkalan Amerika di pulau itu.

Dan selama 4 tahun juga lah beliau menyeludup masuk ke kem Amerika untuk mencuri makan dan bekalan lain untuk meneruskan kelangsungan hidup. Mereka juga mencari makan dengan berburu.

Apabila tentera Amerika menemui gua tersebut mereka menjumpai banyak tin-tin makanan milik mereka yang hilang dari kem setahun yang lalu.

Pada tahun 1972, seorang askar Jepun telah dijumpai di dalam hutan di Guam setelah bersembunyi selama 28 tahun sejak Perang Dunia Kedua tamat. Apabila Jepun kalah dalam Pertempuran Guam pada tahun 1944, Shoichi Yokoi dan 9 yang lain telah bersembunyi.

7 daripada mereka kemudian keluar dari situ meninggalkan Shoichi dan 2 yang lain di hutan tersebut. Setelah 2 orang tersebut mati, Shoichi hidup bersendirian selama 8 tahun. Beliau meneruskan kehidupan dengan keluar dari gua pada waktu malam untuk mencari makanan dan membuat pakaian daripada tumbuhan.

Setelah beberapa ketika Shoichi ditemui oleh seorang yang bernama Jesus dan rakannya Manuel De Gracis ketika mereka memeriksa perangkap udang. Shoichi menyerang mereka menyangkakan ianya satu ancaman.

Namun kedua-dua lelaki itu berjaya mengalahkan Shoichi dan membawanya keluar daripada hutan. Akhirnya selepas 28 tahun hidup dalam hutan, Schoici pulang ke Jepun.

Sesampainya di Jepun, beliau berkata "Sangat memalukan saya kembali dan masih bernyawa," dan ia menjadikan Shoichi terkenal serta menjadi personaliti TV dan berkahwin.

Pegawai perisikan Hiroo Onoda dihantar ke Pulau Lubang, Filipina. Beliau mempunyai arahan berbeza daripada tentera-tentera lain iaitu diarahkan bukan sahaja untuk tidak menyerah kalah, tetapi juga untuk tidak mengambil nyawa sendiri.

Namun ketika sampai di pulau ini, tentera atasannya tidak membenarkan Hiroo untuk menjalankan misinya. Tak lama selepas pulau tersebut diserang, tentera yang masih hidup ketika itu adalah Hiroo dan 2 yang lain.

Ketiga-tiga tentera ini tinggal di kawasan pergunungan selama 3 tahun, dan cara untuk berkomunikasi dengan mereka tersangatlah menarik. Selepas menembak seekor lembu, mereka menjumpai mesej pada lembu tersebut memberitahu bahawa perang sudah tamat.

Namun tidak semudah itu untuk mereka mempercayai mesej itu dan menganggap ia hanya propaganda. Satu demi satu risalah dihantarkan untuk memberitahu bahawa perang telah tamat namun tidak dipercayai. Malah, gambar keluarga mereka dan sura-surat juga dihantar tetapi mereka sukar untuk mempercayai bahawa sudah berakhir.

Selepas insiden tembak-menembak dengan penduduk tempatan, hanya tinggal Hiroo yang masih hidup. Seorang lelaki Jepun telah diarahkan untuk mencari Hiroo dan selepas 4 hari berusaha, lelaki itu menemui Hiroo.

Selepas berborak dan bergambar bersama Hiroo, lelaki itu pulang ke Jepun lalu berjumpa dengan pegawai atasan Hiroo dan memberitahu beliau untuk pergi ke sana dan membawa Hiroo pulang.

Ketika Sakae Oba terperangkap di sebuah pulau yang diduduki oleh Amerika Syarikat, apa yang bermain di fikirannya adalah terus berperang sehingga mati. Beliau terus melawan dan tak berhenti.

90% daripada rakan tenteranya mati ketika Pertempuran Saipan membuatkan beliau tiada peluang untuk menang. Selepas tewas, beliau mengetuai tentera yang masih hidup masuk ke dalam hutan dan tinggal lebih dari setahun di situ.

Selepas Jepun menyerah kalah, Sakae masih berjuang kerana beliau tidak mengetahui bahawa perang telah tamat. Akhirnya, 3 bulan selepas perang tamah, jeneral Jepun datang ke pulau tersebut dan meyakinkan Sakae bahawa perang benar-benar tamat.

Sakae akhirnya menyerah diri dan pulang ke Jepun, dan menjadi seorang usahawan berjaya serta bekerja untuk majlis bandar Gamagori Aichi.

Ketika kapal laut Jepun dimusnahkan oleh pesawat Amerika, Noboru Kinoshita berada di dalamnya. Beliau keluar daripada kapal yang sedang karam dan berenang ke tepian. Setelah beberapa jam berenang tanpa mengetahui nasibnya sama ada selamat atau tidak, beliau sampai di pantai di Pulau Samar.

Beliau kemudiannya bertempur dengan tentera Amerika di darat menyebabkan beliau terpaksa melarikan diri ke dalam hutan Luzon. Ketika berada di dalam hutan itu Noboru terpaksa memakan apa yang ada untuk terus hidup termasuklah katak, monyet dan buah-buahan.

Pada tahun 1955, akhirnya Noboru berjaya ditangkap dan berasa tak percaya dan sangat malu kerana ditangkap. Beliau berasa sangat tertekan sehinggakan menyuruh pengawal untuk membunuhnya selepas mereka tidak membenarkan Noboru menggantung dirinya.

Teruo Nakamura dianggap sebagai tentera Jepun yang paling terakhir menyerah kalah. Beliau ditempatkan di pulau di Indonesia yang telah ditakluki dalam Pertempuran Morotai.

Beliau berjaya bertahan dan tinggal di pulau itu bersama yang lain sehingga penghujung tahun 1956. Pada tahu 1956 beliau Teruo meninggalkan yang lain dan membuat keputusan untuk membina kem sendiri yang hanya dijumpai pada tahun 1974.

Selepas dijumpai, beliau bersara dan pulang ke Jepun. Namun disebabkan undang-undang yang agak pelik, Teruo hanya ditawarkan jumlah yang sedikit bersamaan dengan RM3,900 nilai hari ini sebagai wang pencen yang menimbulkan bantahan dari orang ramai memandangkan beliau berjasa besar terhadap negaranya.


10 Filem Terbaik Bagi Tahun 2018

Bagi penggemar dan peminat tegar filem Hollywood, artikel kali ini adalah tentang senarai filem 2018 yang sangat ditunggu-tunggu oleh anda. Teruskan membaca.

Aquaman adalah sebuah filem superhero berdasarkan watak di dalam DC comics. Aquaman yang merupakan Raja Atlantis adalah seorang lelaki yang bernama Arthur Curry. Bapa beliau, Tom adalah seorang penjaga rumah api manakala ibu beliau Atlanna adalah Ratu Atlantis yang hidup dalam buangan. Arthur yang berdarah campuran mempunyai kebolehan bergerak pantas di dalam air dan darat. Sebagai Raja Tujuh Lautan waris kerajaan Atlantis, beliau bertanggungjawab memimpin dan melindungi rakyatnya.

Pada tahun 2045, dunia sudah berubah. Bandar-bandar menjadi lubuk kemiskinan disebabkan oleh populasi berlebihan, rasuah, dan perubahan cuaca. Bagi mengelakkan kehidupan yang menyeksakan ini, penduduk bumi mula terlibat ke dalam dunia maya (virtual reality) iaitu OASIS (Ontologically Anthropogenic Sensory Immersive Simualtion) dan meluangkan masa seharian menggunakannya.

Dalam dunia OASIS, seseorang boleh ke mana sahaja yang dimahukan, melakukan apa sahaja yang disukai, dan menjadi sesiapa sahaja, hadnya adalah imaginasi dirinya sahaja. Pencipta OASIS iaitu James Halliday tidak mempunyai waris dan beliau mencipta sebuah game di dalam OASIS iaitu Anorak's Quest bagi mewariskan kekayaan dan dunia OASIS kepada pemenang game tersebut. Wade Watts adalah watak utama menjadi peserta game berkenaan yang terpaksa melalui banyak cabaran bagi menjadi juara.

Pelakon Utama: Tye Sheridan, Olivia Cooke, Ben Mendelsohn , T.J. Miller.

10 tahun selepas Battle of the Breach, lautan kini menjadi tidak tenang kembali. Namun, program Jaeger (robot kawalan manusia) telah berkembang menjadi sebuah generasi baharu yang lebih mantap. Walaubagaimanapun, sebuah organisasi misteri telah membuka semula the Breach menyebabkan pertempuran dan keganasan antara Kaiju (raksasa) dan Jaeger. Jake Pentecost, anak kepada Stacker Pentecost, bangun menentang ancaman Kaiju dan sebuah Jaeger misteri lain bagi mengelakkan kepupusan manusia dan sebagai meneruskan legacy bapa beliau sebagai seorang 'pilot'.

Pelakon Utama: John Boyega , Scott Eastwood, Cailee Spaeny, Rinko Kikuchi.

Menaiki kapal angkasa Millennium Falcon, Han Solo mengembara ke galaksi yang sangat jauh ke dunia yang penuh mencabar di mana beliau bertemu dengan copilot nya iaitu Chewbacca. Dalam pengembaraan tersebut, Solo turut bertemu dengan seorang penjudi terkenal iaitu Lando Calrissian. Solo: A Star Wars Story mengisahkan tentang pengembaraan mereka.

Pelakon Utama: Alden Ehrenreich , Woody Harrelson, Emilia Clarke, Donald Glover.

Selepas 'Captain America: Civil War', Scott Lang (Ant-Man) bergelut dengan tanggungjawab dan tugas sebagai seorang superhero dan seorang bapa. Pada ketika cuba untuk menyeimbangkan kehidupan keluarga dan tanggungjawab sebagai Ant-Man, beliau bersama Hope van Dyne dan Dr. Hank Pym mempunyai sebuah misi baru yang penting. Scott sekali lagi terpaksa memakai sut Ant-Man dan belajar bertarung di samping The Wasp sebagai sebuah pasukan bagi mencari kebenaran rahsia lalu mereka.

Pelakon Utama: Paul Rudd , Evangeline Lilly, Michael Peña, Walton Goggins.

Plot Incredibles 2 adalah sambungan terus daripada filem pertama, di mana pada pengakhiran cerita diperkenalkan seorang watak baharu iaitu The Underminer. Keluarga Parr menghadapi kesukaran untuk mengekalkan kehidupan yang normal pada ketika Helen Parr (Elastigirl) terpaksa memerangi jenayah. Bob Parr (Mr. Incredible) terpaksa menggalas tugas menjaga anak-anak (Violet, Dash & Jack-Jack). Kemunculan seorang penjahat baharu memaksa keluarga ini untuk bersama Frozone bagi menentang rancangan jahatnya.

Pelakon Utama: Holly Hunter, Craig T. Nelson, Sarah Vowell, Huck Milner, Samuel L. Jackson.

Filem ini adalah sekuel kepada Jurassic World (2015). Selepas kehancuran taman tema Jurassic World di Isla Nublar, dinosaur-dinosaur berkeliaran dengan bebas di pulau berkenaan selama 4 tahun sehinggalah tercetusnya letusan gunung berapi yang mengancam kepupusan haiwan berkenaan. Claire Dearing, bekas pengurus taman tema berkenaan, kini telah mengasaskan sebuah organisasi iaitu Dinasour Protection Group bagi menyelamatkan haiwan-haiwan berkenaan.

Beliau merekrut Owen Grady, seorang bekas jurulatih dinasour di taman tema tersebut bagi menyelamatkan dinasour yang masih hidup di pulau berkenaan. Owen juga cuba untuk mencari Blue, salah seekor daripada 4 ekor raptor yang dilatih beliau. Namun, terdapat konspirasi jahat untuk menjadikan dinasour kembali dominan di Bumi membuatkan Claire dan Owen terpaksa mengubah rancangan mereka dan melakukan sesuatu.

Pelakon Utama: Chris Pratt , Bryce Dallas Howard, B. D. Wong, James Cromwell.

Filem berdasarkan komik Marvel ini adalah sekuel daripada filem Deadpool. Selepas terselamat daripada serangan maut bovine, seorang tukang masak, Wade Wilson yang kini cacat dari segi wajah dan keseluruhan badan menghadapi kesukaran untuk memenuhi impiannya sebagai kekasih Vanessa. Bagi mendapatkan kehidupannya semula, dia mengembara ke seluruh dunia bagi mencari nilai kekeluargaan dan persahabatan. Dalam pengembaraannya, Wade melalui pelbagai halangan termasuklah pertempuran dengan ninja dan yakuza.

Pelakon Utama: Ryan Reynolds , Josh Brolin, Morena Baccarin, Julian Dennison.

Plot filem ini berlaku 6 tahun selepas kejadian di dalam filem pertama di mana Ralph menyelamatkan arked Sugar Rush daripada dendam kesumat Turbo. Sekuel ini mengisahkan tentang pengembaraan Ralph ke dunia ruang data Internet apabila sebuah router Wi-Fi disambungkan ke permainan arked oleh Mr. Litwak bagi mencari bahagian gantian untuk memperbaiki Sugar Rush. Dalam pengembaraan tersebut, Ralph dan rakan karibnya Vanellope von Schweetz bertemu dengan dunia dan watak-watak baharu seperti Disney Princess.

Pelakon Utama: John C. Reilly, Sarah Silverman, Jack McBrayer, Jane Lynch.

Plot ini berlaku 2 tahun selepas perpecahan Avengers ketika kejadian 'Captain America: Civil War'. Pada ketika Avengers dan sekutu mereka terus melindungi bumi daripada ancaman luar, sebuah kuasa jahat muncul daripada bayangan kosmik, iaitu Thanos. Pengganas daripada galaksi luar ini mempunyai misi untuk mengumpul keenam-enam Infinity Stones agar segala realiti mengikut kehendak nafsunya. Avengers bersama Guardians of the Galaxy harus bersatu bagi menghalang Thanos daripada menghancurkan seluruh alam semesta.

Pelakon Utama: Robert Downey Jr. , Chris Hemsworth, Mark Ruffalo, Chris Evans, Scarlett Johansson, Benedict Cumberbatch, Don Cheadle, Tom Holland.

13. Fantastic Beasts: The Crimes of Grindelwald - November 2018

19. The Nutcracker and the Four Realms - November 2018


Apa itu Jet Lag dan ketahui cara terbaik mengatasinya

Sekiranya anda pernah menaiki kapal terbang dan merentasi benua dengan zon waktu yang berbeza, anda mesti pernah berasa amat teruk apabila tiba di destinasi. Anda cepat jengkel, berasa letih, mengantuk dan keliru.

Itulah tanda-tanda gangguan ritma harian (jet lag) atau dalam bahasa perubatan dipanggil desynchronosis.

Akibatnya, perjalanan pun boleh terganggu disebabkan jet lag ini terutama sekali apabila anda pertama kali mengalaminya dan tidak tahu tips serta cara terbaik untuk atasi masalah ini.

Mula-mula, anda kena fahami yang tubuh anda dikawal oleh ritma sirkadian dalaman atau jam biologi, seperti yang dijelaskan oleh Discovery News. Tubuh menghasilkan pelepasan protein, gula dan hormon dalam keadaan tetap dan terkawal mengikut arahan yang diberikan ritma sirkadian ini. Disebabkan itulah anda tidur pada waktu malam dan bangun pada waktu pagi.

Namun, apabila ritma sirkadian anda terganggu, ia meletakkan tubuh dalam satu lingkaran yang akan memberi kesan kepada tabiat pemakanan, proses pembuangan air dan corak tidur anda. Simptom yang mungkin dialami termasuklah sakit kepala, pening, keletihan, lekas marah, tekanan, gangguan tumpuan dan kekeliruan.

Apakah yang memacu ritma sirkadian anda? Cahaya matahari dan melatonin, iaitu hormon yang bertanggungjawab dalam kitaran tidur dan jaga anda supaya segerak. Cahaya matahari akan menyebabkan nukleus suprachiasmatic dalam otak mengurangkan penghasilan melatonin. Apabila anda mendapat kurang cahaya matahari, ia akan lebih banyak menghasilkan hormon ini.

Lebih jauh anda pergi, tubuh anda akan menjadi lebih tidak selaras dengan kitaran malam dan siang yang biasa dilalui. Jadi, bila cahaya matahari mula masuk ke dalam retina pada masa yang salah, proses tubuh mula menjadi kucar-kacir dan anda pun mengalami jet lag.

Menukar satu gen penderiaan cahaya mungkin menyembuhkan jet lag, penyelidik dari sebuah kajian di eLife dijumpai. Tikus dengan gen Lhx1 pulih lebih cepat dari jet lag lapan jam daripada tikus yang mempunyai gen, penyelidik mendapati. Tweaking bahawa gen mungkin suatu hari dapat mengurangkan kesan jet lag. Kekurangannya, bagaimanapun, adalah gangguan pada neuron tikus dan komunikasi sel.

Menurut penyelidik dari eLife, penukaran satu gen deriaan cahaya mungkin boleh mengubati gangguan ritma harian. Hasil eksperimen yang dijalankan mendapati tikus makmal dengan gen Lhx1 pulih lebih cepat daripada jet lag selama lapan jam berbanding tikus makmal lain. Manipulasi ke atas gen ini mungkin boleh mengurangkan kesan jet lag ke atas manusia satu hari nanti. Walau bagaimanapun, kajian itu mendapati terdapat kesan sampingan ke atas sel komunikasi dan neuron tikus makmal terbabit.

Kajian lain pula menyarankan pengambilan melatonin dan makanan yang kaya dengan insulin untuk menghilangkan rasa lembap yang berpunca daripada jet lag. Ini mungkin cara yang lebih praktikal berbanding kaedah ekstrem untuk mengubah genetik.

Insulin boleh membantu jam biologi perut menjadi selaras dengan waktu makan. Memakan makanan yang meningkatkan insulin seperti karbohidrat boleh membantu jam biologi memasuki peringkat tidur manakala snek ringan yang kaya dengan protein boleh membantu tubuh untuk berjaga lebih lama.

Selain itu, berikut saranan yang dikeluarkan oleh NASA dan Yayasan Tidur Kebangsaan Amerika Syarikat untuk mengatasi gangguan ritma harian dan menyelaraskan kembali jam dalaman anda:


6 Undang-Undang Yang Patut Ada Dan Dilaksanakan di Malaysia

Melakukan perbandingan negara sendiri dengan negara lain merupakan antara hobi masa lapang orang ramai di negara kita. Hobi ini cukup gemar dilaungkan oleh individu-individu bertuah yang dapat melancong ke luar negara, yang membawa balik banyak pandangan baru yang diharap dapat diamalkan di negara kita.

Kami penulis-penulis Iluminasi juga gemar melakukan perkara sama dengan majoriti kami setuju Jepun, adalah antara negara terbaik yang banyak mengamalkan budaya dan undang-undang yang elok untuk diserap di negara kita.

Ada negara yang mempunyai peraturan dan akta yang unik, yang hanya ada di negara mereka dan ini sedikit sebanyak membuatkan admin rasa Malaysia pun perlu ada peraturan unik yang elok diamalkan di Malaysia. Berikut adalah 6 cadangan undang-undang yang kami rasakan sesuai untuk dilaksanakan di Malaysia, diinspirasikan daripada negara lain dan juga kehidupan seharian kita rakyat Malaysia.

Negara kita tidak ada budaya kitar semula dan kawalan pembuangan sampah yang melibatkan semua komuniti masyarakat. Apa yang biasa berlaku adalah pengasingan sisa pepejal di negara kita, dibuat berdasarkan kerelaan hati. Apa yang menyedihkan, sekiranya kita sudah mengasingkan sampah mengikut kategori - pengutip sampah pula seperti tidak ada sebarang sistem pengasingan. Semuanya dilonggokkan sekali.

Usaha untuk menjalankan sistem ini sudah pun diperkenalkan di beberapa tempat, namun dapat dilihat kurang mendapat sambutan, kecuali di kawasan seperti Putrajaya. Masih banyak rumah sewenang-wenangnya meletakkan sofa-sofa lama di kawasan sampah, dengan harapan akan ada pihak yang bakal menguruskannya.

Sudah tiba masanya kerajaan Malaysia meletakkan tanggungjawab menguruskan sampah dan sisa pepejal ke atas bahu rakyat Malaysia, dengan sistem kutipan sampah yang lebih ketat serta saman besar ke atas rumah yang tidak dapat mengikuti peraturan ini.

Sistem lorong jalanraya di negara kita agak kucar-kacir. Penunggang motorsikal bebas menyusur di mana-mana ruang, sehingga membuatkan risiko melanggar mereka menjadi lebih tinggi. Kerajaan melalui JPJ perlu memperketatkan lagi undang-undang penggunaan lorong di negara kita.

Apa yang boleh diamalkan adalah larangan untuk pengguna motorsikal 'mencilok' ketika jalan raya lancar, dengan semua penunggang motorsikal perlu mengikut arus trafik seperti biasa. Hanya apabila berlaku kesesakan jalan, motorsikal dibenarkan mencilok di antara kereta, dengan kelajuan yang telah ditetapkan. Seperti di Australia, motorsikal dibenarkan menyusup semasa sesak hanya pada kelajuan 30km/j.

Kesedaran penggunaan lorong yang baik di negara kita, memang berada pada tahap kritikal. Pengguna jalan raya sentiasa terdedah dengan kemalangan ekoran kurang faham dan kurang kesedaran kita, terhadap penggunaan lorong yang betul.

Salah satu persoalan yang kerap bermain dalam kepala admin, adalah kenapa banyak kereta mewah gemar memandu laju melebihi had laju yang telah ditetapkan, khasnya di lebuh-lebuh raya. Tidak takutkah mereka dengan saman yang boleh dikenakan?

Besar kemungkinan tidak, kerana saman yang perlu dibayar oleh sesetengah individu hanyalah beberapa keping wang kertas yang tidak berapa dipandang harganya. Namun bagi individu lain yang kurang berkemampuan, nilai saman merupakan pengorbanan besar bagi mereka.

Dengan kewujudan sistem transaksi dalam talian serta jaringan komunikasi yang memudahkan hubungan antara pelbagai agensi kerajaan, sudah tiba masanya sistem saman dirombak bagi mencerminkan nilai pendapatan seseorang pesalah. Seseorang yang mempunyai pendapatan tinggi sepatutnya mendapat nilai pengajaran yang sama dengan individu-individu lain, bagi mendidik masyarakat tentang kepentingan mengikut undang-undang.

Ini adalah cadangan khas bagi wanita dan bukan untuk lelaki. Tak dapat dinafikan ada wanita di negara kita yang mengalami kesukaran setiap kali tiba waktu haid, sehingga ada yang terpaksa memohon cuti ekoran kitaran haid yang mencabar fizikal.

Sudah tiba masanya Malaysia mewujudkan cuti khas berbentuk opsyen tanpa penalti bagi golongan wanita yang menghadapi masalah ini. Langkah ini pasti dapat membantu golongan wanita mendapatkan rehat yang cukup kerana tidak ada gunanya pergi bekerja, tanpa dapat bekerja.

Kita sudah biasa lihat iklan tentang golongan wanita yang risau mengalami kebocoran semasa bekerja. Masalah lain yang jarang ditonjolkan adalah sakit perut yang datang serta ketidak selesaan badan yang berlaku. Kami mencadangkan agar golongan wanita dibenarkan berehat sekurang-kurangnya 2 hari ketika kitaran ini datang.

Apabila berlaku kenaikan harga gula, ramai mengadu gula jadi mahal namun air berkarbonat yang tinggi kandungan gula tetap menjadi pilihan penggemar restoran makanan segera. Adakah ini disebabkan harga air berkarbonat sebenarnya murah atau masyarakat kita sudah terbiasa minum air gas, ketika makan fast food?

Dengan banyak langkah kerajaan dalam membasmi masalah obesiti yang meletakkan Malaysia sebagai masyarakat paling gemuk di Asia, agak ironi air gas terus menjadi pilihan utama sebagai minuman. Kami sudah menjelaskan tahun lepas, masalah kegemukan sebenarnya bukan berpunca daripada makanan berlemak tetapi kandungan gula - tetapi budaya minum air gas ini terus dikekalkan.

Adakah tidak ada pilihan lain? Ada. Kerajaan boleh perkenalkan akta mewajibkan jualan air mineral atau air RO di restoran makanan segera sekiranya larangan penuh terhadap air gas tidak dapat dilaksanakan. Mungkin juga kerajaan boleh melarang pihak pengendali restoran menjadikan minuman berkarbonat sebagai 'minuman asas' yang perlu diambil dalam pakej makanan yang disediakan, sebelum ditukar kepada minuman lain.

Sudah banyak kali admin menghadapi kejutan besar setiap kali ke klinik swasta, apabila diberitahu berapakah harga rawatan dan ubat-ubatan. Zaman sekarang, sekiranya tidak ada RM100 dalam poket, jangan berani ke klinik swasta. Lebih baik korbankan masa ke Klinik Kesihatan Awam berdekatan.

Walaupun begitu, masalah terkejut dapat tahu harga yang perlu dibayar sepatutnya perlu dipantau pihak kerajaan. Rakyat faham apa yang ditawarkan oleh pihak klinik adalah satu servis tetapi orang ramai perlu tahu berapakah harga rawatan dan ubat-ubatan, dengan penyenaraian harga sama seperti di bengkel, kedai sayur, kedai ikan dan pasaraya. Farmasi sendiri diwajibkan meletakkan harga pada ubat-ubatan jadi mengapa klinik swasta tidak perlu menyatakan harga ubat yang bakal diperlukan?

Apa yang lebih mengejutkan, kebiasaannya resit rawatan klinik pun tidak menyatakan item-item dalam bentuk terperinci. Semuanya dilonggokkan ke dalam satu jumlah, tanpa pengguna dapat membandingkan berapakah harga ubat yang dijual di situ.

Kerajaan perlu melakukan sesuatu tentang isu ini, kerana sebagai pengguna yang membayar setiap individu berhak mengetahui senarai harga ubat-ubatan serta berapa harga ubat yang akan dibayar. Mana tahu pengguna boleh menjimatkan wang ringgit sekiranya mereka mendapatkan ubat-ubatan di farmasi berbanding dengan membelinya di klinik-klinik?

Nota : Untuk penjelasan, perkara ini adalah antara perkara yang sepatutnya menjadi perubahan utama yang berlaku sekiranya sistem 'pengasingan dispensari' dilakukan di negara kita, tetapi sehingga kini tak ada apa yang berlaku. Sebaiknya, kerajaan wajibkan dulu pamer harga bagi mengelak lebih ramai sakit jantung terkejut, mendengar harga ubat.


Ini makanan waktu rehat di kantin sekolah seluruh dunia

Kita mungkin mengharapkan para pelajar sekolah membeli nasi berlauk, nasi ayam atau mi yang dihidangkan pada waktu rehat. Namun adakalanya, anak-anak yang masih belum faham tentang nutrisi makanan ini lebih gemar menggunakan wang untuk membeli hidangan makanan segera seperti burger, kentang goreng, sosej dan nugget. Lebih teruk lagi apabila masih ramai yang suka membeli jajan seperti keropok dan cokelat untuk mengisi perut.

Tahukah anda, banyak sekolah di negara lain di seluruh dunia menghidangkan pelbagai jenis makanan kepada pelajar secara percuma? Di Eropah misalnya, kerajaan di sana sibuk menjalankan program besar-besaran untuk menyediakan makanan berkhasiat kepada para pelajar. Di Amerika Syarikat yang terkenal dengan kadar kegemukan rakyat pula, kebanyakan sekolah menyediakan makanan segera dan susu kocak.

Sudah tentu tidak ada makanan spesifik untuk negara tertentu. Namun, kami kongsikan beberapa contoh makanan yang biasa dijamu kepada pelajar dari seluruh dunia pada waktu rehat di sekolah:

Dulang ini menggambarkan menu waktu rehat yang biasa dihidangkan di Amerika. Makanan segera seperti popcorn ayam (atau hamburger), kentang putar, kacang pis, secawan buah dan sekeping biskut cip cokelat. Lebih kurang macam makanan yang kebiasaannya disediakan untuk anak-anak di Malaysia nampaknya.

Kebanyakan sekolah di negara ini tamat sesi pembelajaran sebelum waktu makan tengah hari dan kebiasaannya menu yang dihidangkan mengandungi salad kentang dan sosej Jerman seperti wurst. Hidangan sampingan seperti buah-buahan segar dan sayur-sayuran juga disertakan. Antara pilihan menu lain adalah makanan tradisi Jerman iaitu ikan dan kentang, kentang sumbat, lempeng kentang atau pasta.

Di Argentina dan negara Amerika Selatan yang lain, kebanyakan kanak-kanak akan makan di rumah kerana waktu persekolahan yang berlainan. Namun, bagi sekolah-sekolah yang mempunyai waktu rehat, menu Latin dengan pengaruh Eropah seperti daging protein yang disalut serbuk roti dengan kanji dan sayur-sayuran adalah hidangan yang biasa dimakan.

Seperti yang kita sedia maklum, Perancis merupakan negara seni kulinari paling terkenal di dunia. Juadah waktu rehat pelajar sekolah di sana sudah semestinya jauh berbeza dengan menu di negara kita. Lihat saja potongan daging anak lembu yang  dihidangkan bersama cendawan, brokoli, salad timun dan tomato, keju dan tat epal ini. Ia seolah-olah disediakan oleh chef di restoran bertaraf lima bintang.

Kanak-kanak di Korea Selatan biasanya menikmati menu makan tengah hari yang sangat seimbang. Hidangan yang biasa ditemui menggabungkan elemen sup, mi, daging, sayur kimchi dan mungkin hidangan telur seperti pajeon. Menu makanan berkhasiat ini nampaknya membuahkan hasil apabila 93% pelajar di Korea Selatan tamat belajar sekolah menengah berbanding Amerika Syarikat yang mempunyai peratusan pelajar tamat sekolah 25% lebih rendah.

Waktu makan di sekolah-sekolah sekitar Madrid adalah sangat seimbang dan menyelerakan. Hidangan ini misalnya didatangkan dengan telur, sup sayur dan yogurt pisang. Yogurt pisang ini memastikan kanak-kanak mendapat nutrisi secukupnya daripada satu hidangan buah-buahan.

Warga Finland memang memandang serius akan kesihatan mereka. Disebabkan itu, dari kecil lagi mereka sudah dibiasakan dengan pinggan yang penuh dengan salad dan sayur-sayuran mewakili separuh jumlah hidangan. Separuh lagi ruang hidangan dikongsi antara protein dan kanji seperti kentang atau pasta. Sebagai pencuci mulut, buah beri yang padat dengan vitamin akan diberikan kepada para pelajar di sini.

Di kawasan pedalaman Vietnam, para pelajar sering pulang ke rumah untuk menikmati makan tengah hari. Namun, di sesetengah sekolah yang mempunyai dapur untuk menyediakan makanan untuk pelajar, menu hidangan terdiri daripada nasi dengan sayur-sayuran atau mi sup seperti mi Quang ini yang merupakan hidangan asli dari Vietnam tengah.

Anak anda pula makan apa di sekolah setiap hari? Tahukah anda lebih 7% kanak-kanak bawah 5 tahun di Malaysia sudahpun mengalami kegemukan? Jika anda tidak kawal dan pantau pemakanan mereka setelah menempuh alam persekolahan, anda boleh bayangkan sendiri apa yang bakal terjadi pada masa hadapan mereka.

Buatlah pilihan bijak untuk anak-anak anda. Jika anda tidak mempunyai masa untuk memasak, ajarlah mereka tentang nutrisi dan makanan berkhasiat. Elakkan statistik obesiti kanak-kanak negara ini menjadi seperti Amerika Syarikat.


Tanda Dan Ciri-Ciri Individu INFJ, Spesis Paling Jarang Ditemui Di Dunia

Dalam banyak-banyak personaliti di dunia, terdapat satu personaliti yang boleh dianggap sebagai sangat istimewa. Ia dikenali sebagai INFJ yang merupakan singkatan kepada Introvertion - introversi, Intuition - gerak hati, Feeling - perasaan, Judgement - penghakiman.

INFJ adalah personaliti yang paling jarang ditemui dalam populasi dunia iaitu dengan anggaran di antara 1 hingga 2% sahaja. INFJ sangat rumit, terlalu sensitif dan individual. Dalam perhubungan, INFJ biasanya tenang dan mesra.

Mereka disukai oleh orang yang berpeluang mengenali mereka, namun ada ketika mereka boleh menjadi renggang dan menggunakan pemikiran logik. Ia membuatkan mereka bersendirian.

Populasi dunia ketika ini adalah seramai 7.6 billion, ia bermakna terdapat di antara 7.6 hingga 15.2 juta INFJ dalam dunia ini. Dari segi karier pula, INFJ biasanya akan memilih profesion yang membantu, termasuklah guru dan doktor. Tapi mereka juga boleh dijumpai dalam bidang seperti sains dan kejuruteraan.

1. Sejak dari kecil anda berasa lain dari orang lain. Walaupun anda mempunyai ramai kawan tetapi anda tak pernah rasa serasi. Kadang-kadang anda berpura-pura menyukai mereka supaya anda diterima.

Ini amat normal bagi personaliti INFJ kerana kita perlukan rasa harmoni dan komuniti apabila bergaul dengan orang lain.

2. Anda benar-benar rasa ingin tahu mengenai apa yang berlaku dalam hidup orang lain tetapi bukan hal-hal kecil seperti apa yang dilakukan hari ini, atau hari esok. Anda ingin tahu lebih, tahu apa yang orang lain tak tahu.

Perkara-perkara seperti apa yang orang di hadapan anda benar-benar fikirkan? Apa yang dia benar-benar rasa? Kepura-puraan yang mereka tunjukkan pada orang lain tak mampu untuk menipu anda.

3. Ada lebih selesa mempunyai pelan yang agak longgar dan fleksibel daripada pelan yang ketat.

4. Anda boleh menjadi kedua-duanya daripada malu, pendiam dan menyendiri dan menarik, kelakar dan menyeronokkan. Bagi seorang INFJ, situasi, mood dan tahap tenaga adalah sangat penting dalam menjadi diri sendiri.

5. Menurut Introvertdear, Anda biasanya tak akan memberi nasihat jika seseorang menceritakan masalah kepada anda. Tetapi anda akan bertanyakan soalan untuk membantu mereka memahami situasi dengan lebih baik dan perasaan mereka terhadap masalah itu.

Anda juga akan menceritakan cerita ketika mana anda juga berhadapan dengan situasi yang sama dengan harapan mereka akan mempelajari sesuastu. Anda berasakan anda boleh tahu jalan mana yang mereka harus ambil tapi anda tak mahu mereka memilih jalan itu kerana anda yang menyuruh, tetapi kerana mereka yang membuat keputusan sendiri.

Ini lah yang membuatkan INFJ dianggap sebagai pemberi nasihat dan kaunselor semula jadi.

6. Anda seorang introvert dan anda sukakan masa bersendirian, tetapi tidak boleh terlalu lama. Akhirnya anda perlu bergaul dengan orang, dan "orang" anda hanyalah kawan rapat yang memahami anda sahaja.

7. Anda sangat terkenal dengan memutuskan hubungan dengan mereka yang menyakitkan anda terlalu banyak kali. Bukan anda suka berbuat demikian tetapi anda ingin melindungi diri sendiri.

Walaupun anda kelihatan kuat dari luar namun anda sebenarnya sangat sensitif di dalam, terutamanya berkaitan dengan tindakan dan perkataan orang lain.

8. Kadang-kadang anda bersungguh-sungguh mencuba menggembirakan orang lain sehinggakan terlupa untuk menggembirakan diri sendiri. Ini merupakan antara salah satu masalah paling besar bagi INFJ, yang mana sangat sukar untuk diatasi.

9. Anda sering rasa seperti anda sangat memahami apa yang orang lain rasa. Anda yakin anda tahu apa yang mereka betul-betul perlukan. Anda tak selalunya betul, tapi anda lebih cenderung mempunyai tanggapan yang tajam daripada orang lain.

10. Anda rasa anda telah ditakdirkan untuk melakukan sesuatu lebih daripada bekerja dari 8 pagi hingga 5 petang. Anda mahu bantu orang dan mengubah dunia, bukan hanya makan gaji.

Masalahnya adalah sama anda tak tahu apa tujuan utama anda, atau anda mempunyai firasat tapi tak tahu bagaimana nak capai.

11. Anda mempunyai perasaan jauh di sudut hati bahawa anda mampu melakukan lebih baik dalam hidup anda. Ini membuatkan anda sentiasa mempunyai pelan rahsia untuk memperbaiki diri.

Kadang-kadang anda terlalu memaksa diri anda ketika cuba mendapatkan kehidupan sempurna yang anda inginkan.

12. Kadang-kadang anda lebih suka bergaul dengan orang yang menyenangkan untuk melindungi diri anda. Anda sensitif, jadi anda akan rasa sangat terganggu apabila orang mengkritik anda atau kecewa dengan anda. Mereka tak boleh kritik anda jika anda menggembirakan mereka.

13. Anda sering dapat merasakan suasana di tempat yang anda pergi. Juga, ada akan menjadi seperti orang di sekeliling anda. Jika mereka gembira, anda akan gembira. Jika mereka cemas, anda juga akan turut cemas.

Jadi anda lebih tertarik kepada orang yang lebih tenang dan relaks jadi anda tak perlu berhadapan dengan masalah emosi.

14. Anda tertarik dengan barangan berkualiti tinggi seperti makanan yang sedap, pakaian yang cantik dan apa sahaja yang bagus. Walaupun anda benci untuk mengaku, namun anda sangat mementingkan rupa dan kualiti sesuatu.

Anda suka dikelilingi benda yang cantik, anda cenderung mempunyai selera yang tinggi. Namun dari segi hati, anda seorang minimalis. Anda lebih suka mempunyai sedikit baju yang cantik daripada banyak baju yang biasa-biasa.

15. Anda benar-benar ambil berat terhadap mereka yang ada dalam hidup anda, tapi mungkin mereka tak tahu betapa anda ambil berat. Ini kerana anda sering simpan perasan.

Anda mempunyai masalah menerangkan emosi anda walaupun perasaan itu terlalu kuat irasakan. Dan apabila anda mencintai seseorang, anda akan terlalu sayang dan cintakan orang tersebut.

16. Anda biasanya sangat bersungguh-sungguh dan bertimbang rasa. Mereka yang tidak bersungguh-sungguh kelihatan kejam bagi anda. Anda juga suka belajar sesuatu terutamanya melibatkan psikologi, membaiki diri, kerohanian dan sains.

17. Apabila anda bersemangat tentang sesuatu, tak ada apa yang boleh menghalang anda. Moto NFJ adala "Perkara yang mustahil hanya perlukan usaha yang lebih".

18. Anda berasa wajib bagi anda untuk menyiapkan sesuatu perkara. Anda selalu membuat senarai tugasan dan perkara yang perlu diselesaikan, dan rasa seronok menyelesaikan tugasan tersebut.

Jika anda tak mempunyai matlamat untuk ditujui, anda akan berasa bosan dan buntu.

19. Bila anda terdengar orang lain bergosip, atau berborak mengenai trivia, anda biasanya sedang berfikir mengenai angkasa lepas, pengembaraan masa, sifat manusia dan makna kehidupan.

Anda jarang untuk berborak mengenai perkara ini kerana anda rasakan orang lain tak berminat.

20. Orang lain memandang anda sebagai seorang yang bijak, berwawasan dan ke arah kerohanian. Mereka selalu datang kepada anda untuk mendapatkan bantuan dari segi emosi.

Anda menyukai peranan anda sebagai orang yang bijak dan rasa diperlukan. Tapi kadang-kadang ia keterlaluan. Disebabkan anda seorang introvert, kadang-kadang anda harap orang lain dapat menyelesaikan masalah sendiri dan tak menggangg anda.


Hanya 3 orang sahaja boleh buat Mi Pasta paling 'rare' ini

Bayangkan anda sedang berjalan kaki merentasi kawasan pendakian yang lasak di sebuah pergunungan dalam satu misi penghijrahan bersama ratusan jemaah yang lain. Misi hijrah ini bukanlah sekadar untuk menguji ketahanan fizikal mahupun mencari pegangan hidup yang kian hilang. Anda hanya sedang mencari sejenis pasta. Namun, ia bukanlah pasta biasa-biasa sahaja. Ia adalah pasta paling rare atas muka bumi.

Su filindeu telah wujud sekurang-kurangnya 200 ke 300 tahun yang lalu. Walaupun ia merupakan satu resipi tua, ia adalah resipi turun-temurun dalam sebuah keluarga. Selama berabad lamanya, rahsia membuat pasta ini hanya diwarisi oleh ibu dan anak di sebuah perkampungan di kawasan pergunungan yang dinamakan Lula.

Hari ini, resipi membuat su filindeu disimpan oleh tiga orang wanita iaitu Paola Abraini, anak saudara perempuannya dan adik ipar perempuannya. Hanya tiga wanita ini sahaja dalam dunia yang mampu mencipta hidangan ini yang terdiri daripada 256 untaian halus dalam susunan kekisi seperti kain kasa yang nipis. Struktur nipis dan halus itulah yang memberi nama pasta ini yang diterjemahkan sebagai "bebenang tuhan".

Untuk mencuba su filindeu, anda hanya perlu melakukan dua perkara sahaja. Pertama, anda perlu menunggu sehingga Pesta San Fancesco yang diadakan dua kali setahun iaitu pada bulan Mei dan Oktober kerana pada masa ini sahajalah wanita-wanita ini akan menyediakan pasta luar biasa ini kepada orang awam.

Apabila hampir tiba masa yang dinantikan, anda bolehlah memulakan perjalanan ke kepulauan Sardinia dan bergerak menuju ke kawasan pergunungan di sana. Bahagian terakhir perjalanan perlu disempurnakan dengan berjalan kaki sejauh 32 km mendaki bukit bersama ratusan pelancong lain. Di penghujungnya, anda akan diberikan ganjaran sesi merendam kaki sambil dihidangkan semangkuk su filindeu yang sangat enak.

Sebenarnya, resipi membuat su filindeu bukanlah satu rahsia yang tidak boleh dikongsi dengan orang ramai. Bukannya wanita-wanita ini kedekut ilmu tetapi pembuat pasta no.1 di dunia pun tidak mampu memperoleh kecekapan membuatnya.

Pada tahun 2016 misalnya, chef terkenal Jamie Oliver yang mempunyai pengalaman 20 tahun membuat pasta juga telah mempelajari resepi dan teknik menghasilkan pasta ini namun beliau kecundang selepas dua jam mencuba. Walaupun Abraini sedia membantu, namun tangan yang menyediakan itulah "rahsia" sebenar pasta ini. Bukan sebarang orang mampu membuat pasta paling rare di dunia ini.

Tonton sendiri bagaimana Jamie Oliver bergelut untuk menghasilkan pasta su filindeu ini:


3 Ujian IQ 'Simple' Yang Mungkin Anda Akan Tersalah Jawab Kesemuanya

Anda mesti pernah mengambil ujian IQ secara dalam talian, kan? Ada diantaranya memiliki soalan panjang dan ada yang pendek. Kali ini iluminasi.com ingin berkongsi kepada anda soalan-soalan IQ yang dikeluarkan oleh pakar psikologi dari Yale Universiti.

Di laman Facebook sahaja, terdapat ratusan aplikasi 'seronok-seronok' yang dikatakan boleh menguji kepintaran anda. Bagi mereka yang lebih serius, ujian-ujian yang boleh melayakkan mereka disenaraikan dalam organisasi seperti Mensa menjadi pilihan.

Mengambil ujian atau menjawap soalan IQ tidaklah seteruk menjawab soalan peperiksaan di sekolah atau universiti. Malah, terdapat satu ujian yang dianggap ujian IQ paling pendek di dunia hanya mengandungi tiga soalan sahaja.

Ujian Refleksi Kognitif (CRT) ini dibangunkan oleh seorang pakar psikologi dari Yale University bernama Profesor Shane Frederick pada tahun 2005. Dalam satu kertas kajian yang diterbitkan dalam Jurnal Economic Perspectives, Frederick menjelaskan yang beliau memilih ketiga-tiga soalan itu untuk penilaian CRT kerana ia didapati "menghasilkan kesilapan tindak balas yang mengikut gerak hati."

Dalam erti kata lain, soalan-soalan itu membuatkan manusia cenderung membuat kesimpulan yang tergesa-gesa berbanding benar-benar meneliti segala maklumat yang terdapat dalam kuiz yang mudah itu.

Disebabkan muslihat mental inilah begitu sedikit bilangan orang yang mampu menjawab ketiga-tiga soalan ujian IQ ini. Bermula Januari 2003, CRT ini diberikan kepada 3,428 responded dalam 35 kajian berbeza sepanjang tempoh 26 bulan. Dalam eksperimen itu, hanya 17% pelajar dari universiti paling terkemuka di dunia (seperti Yale dan Harvard) memperoleh markah penuh dalam ujian CRT tersebut.

Berdasarkan keputusan selepas 26 bulan, Prof. Frederick telah memperkenalkan soalan CRT yang menyeluruh kepada seluruh dunia pada tahun 2005. Soalan ini direka untuk menguji kebolehan seseorang untuk mengabaikan gerak hati mereka dan berfikir secara lebih rasional.

Satu set bet besbol dan bola berharga RM1.10. Bet besbol itu berharga RM1 lebih daripada bola. Berapakah harga bola tersebut?

Jika 5 mesin mengambil masa 5 minit untuk membuat 5 widget, berapakah masa yang diambil oleh 100 mesin untuk membuat 100 widget?

Terdapat sekumpulan cantuman daun teratai di dalam tasik. Setiap hari, saiz cantuman itu bertambah besar sebanyak dua kali ganda. Jika ia mengambil masa 48 hari untuk memenuhi keseluruhan permukaan tasik, berapa lamakah masa diambil untuk memenuhi separuh permukaan tasik?

1. Setiap bola berharga 5 sen. Anda mungkin menjawab 10 sen kan? Tak mengapa, tak perlu berasa malu. Sebiji bola yang berharga 5 sen dan bet besbol yang berharga RM1.05 akan mempunyai jumlah RM1.10. Namun, perbezaan antara kedua-dua harga bet dan bola adalah RM1 tepat.

Jika anda menjawab 10 sen, jawapan yang diperolehi adalah tidak tepat. (RM1.00 - RM0.10 = 90 sen)

Menurut satu kajian dari Princeton University, sesiapa yang menjawab 10 sen adalah sangat kurang tahap kesabaran berbanding mereka yang menjawab dengan betul.

2. Masa yang diambil adalah 5 minit bagi 100 mesin untuk menghasilkan 100 widget. Anda mungkin telah menjawab 100 minit kerana anda menyangka setiap mesin menghasilkan satu widget bagi setiap minit.

Sebenarnya, setiap mesin mengambil masa 5 minit untuk menghasilkan satu widget. Jadi, masa untuk 100 mesin menghasilkan 100 widget adalah tidak berubah.

3. Daun teratai itu akan menutupi separuh permukaan tasik dalam masa 47 hari. Anda mungkin meneka 24 hari. Ia adalah gerak hati normal untuk membahagikan jumlah hari itu kepada dua kerana secara logiknya anda perlu membahagikan saiz kumpulan daun.

Namun, saiz daun teratai membesar sebanyak dua kali ganda setiap hari. Ini bermakna ia hanya mengambil masa sehari sahaja daripada menutupi separuh permukaan tasik kepada menutupi keseluruhan tasik. Tolak sahaja 1 hari daripada 48 hari dan anda sudah dapat jawapan yang betul.

Menurut Prof. Frederick, soalan-soalan ini lebih mudah dijawab jika anda membuatkan ia kelihatan lebih sukar dibaca. Anda hanya perlu menukar font atau saiz tulisan untuk membuatkan otak berfikir dengan lebih fokus tanpa terburu-buru.

Pelik kan cara otak manusia berfungsi? Hebat betul ciptaan Allah SWT.


5 perkara yang ramai tak tahu telah wujud sejak beratus tahun dahulu

Kita sering mengaitkan sesuatu benda dengan budaya atau era kerana ia membantu otak untuk membuat pengelasan maklumat. Apabila kita mendengar perkataan "piramid" misalnya, secara automatik kita mengaitkannya dengan tamadun Mesir walaupun terdapat banyak lagi piramid yang bukan berasal dari Mesir.

Tanggapan generalisasi seperti ini adakalanya tidak tepat. Kami kongsikan beberapa benda lain yang kita kaitkan dengan dunia moden namun sebenarnya telah wujud lebih lama daripada yang kita sangka:

Penyanyi rap pada awal tahun 80-an di New York mungkin sering dikaitkan dengan sejarah awal jenis persembahan lirikal ini. Namun, sebenarnya ia telah wujud jauh lebih lama dan apa yang menarik, ia bermula di Scotland.

Pertempuran rap itu dipanggil flyting dan dialunkan oleh makaris (penyair Scotland) pada kurun ke-15 dan ke-16. Dalam perlawanan ini, dua penyair akan berlawan 'mengeji' yang kebiasaannya dibuat dalam bentuk rangkap. Pemenang akan dipilih oleh para penonton melalui sorakan.

Flytes sering diadakan di ruangan yang besar seperti dewan makan namun penyair yang paling hebat dalam flyting akan bertempur di dewan istana. Ini disebabkan Raja James IV merupakan peminat acara ini, diikuti dengan James V.

George Washington yang mengasaskan Amerika Syarikat terkenal sebagai salah sorang pemakai gigi palsu. Namun, sejarah penciptaan dentur ini boleh dijejak lebih lama lagi sehingga ke zaman peradaban Etruska di Itali antara abad ke-8 hingga ke-4 sebelum Masihi.

Banyak penemuan bukti yang mengatakan orang Etruska adalah yang pertama mencipta gigi palsu seawal 700 tahun sebelum Masihi. Banyak tengkorak dijumpai dengan pengikat emas dan di Marzabotto, satu tengkorak dijumpai dengan gigi palsu yang dipasang menggunakan wayar emas. Selain gigi palsu, bentuk korona individu yang dibuat untuk gigi geraham dan gigi taring juga pernah ditemui. Ia diperbuat daripada gigi haiwan atau manusia yang diikat menggunakan emas dengan pin besi yang kemudian akan dipasang di dalam mulut.

Teknik penjagaan gigi pada zaman dahulu bermula dengan kaedah bersugi yang menggunakan kayu siwak. Berus gigi yang lebih moden hanya mula muncul pada abad ke-15 di China. Berus gigi pertama ini diperbuat daripada tulang atau buluh dan dibuat menggunakan bulu di bahagian leher khinzir. Ketika itu, China banyak urusan perdagangan dengan Eropah, jadi rekaan berus gigi itu dibawa pulang ke Eropah. Namun, orang Eropah mendapati bulu khinzir adalah agak kasar, jadi mereka menggantikannya dengan bulu kuda.

Pelbagai jenis bulu haiwan dan rekaan berus bertukar ganti sehinggalah awal kurun ke-20 apabila Wallace Carothers mula mencipta nilon bagi DuPont dan menggantikan penggunaan bulu haiwan.

Odometer yang kini terdapat dalam kenderaan moden untuk mengesan jarak perjalanan sebenarnya telah wujud sejak zaman Yunani kuno lagi. Tidak dapat dipastikan siapakah sebenarnya pencipta odometer namun Vitruvius pernah menyebut tentang odometer dalam penulisannya. Ada yang berpendapat alat itu telah dicipta oleh Archimedes.

Konsep odometer ini diguna pakai berdasarkan sebuah pedati yang menggunakan tayar sama saiz. Sebuah tayar perlu berputar sebanyak 400 kali untuk melengkapkan satu batu Rom. Pin gandar yang dipasang pada gear menggerakkan pinan dengan 400 gerigi. Setiap kali lengkap satu putaran roda, gear akan melepaskan satu batu ke dalam kotak. Pada akhir perjalanan, kiraan batu menentukan jarak perjalanan.

Kami tidak ada sumber bukti kukuh menyatakan alat ini pernah dibina. Walau bagaimanapun, Alexander the Great mempunyai seorang pakar yang digelar bematist mengiringi perjalanannya untuk mengukur jarak perjalanan. Ukuran dan jarak ini kemudian telah direkodkan oleh Pliny the Elder dalam Natural History. Setiap ukuran ini adalah sangat tepat jika dibandingkan dengan sistem ukuran moden menggunakan peralatan masa kini.

Tidak berapa lama selepas itu, satu lagi odometer dicipta di China oleh seorang pencipta prolifik bernama Zhang Heng. Konsepnya adalah seakan-akan sama, cuma Zhang Heng memasang dram yang akan mengetuk secara automatik pada setiap setengah kilometer perjalanan.

Jika sebut roller skates, kita mesti akan mengaitkannya dengan populariti era disko pada tahun 1960-an dan 70-an namun tahukah anda, ciptaan ini telah wujud lebih lama dari itu? Rekod pertama kasut beroda bermula pada abad ke-18 lagi.

Pada tahun 1760, seorang pencipta dari Belgium iaitu John Joseph Merlin telah mencipta kasut luncur sebaris yang merupakan kasut luncur ais dengan roda. Merlin amat bangga dengan ciptaannya dan memperagakan kasut itu di sebuah majlis tari-menari di bandar Huys. Dikhabarkan dia tidak dapat menghentikan kasut itu dan meluncur laju sehingga melanggar sebuah cermin besar.

Adapun begitu, kasut luncur pertama yang dipatenkan adalah ciptaan Frenchman M. Petitbled. Rekaannya lebih kepada sandal kayu dengan tiga roda yang dipasang pada bahagian tapak. Seperti kasut luncur Merlin, kasut ciptaan Petitbled juga amat sukar dipusingkan, diberhentikan dan terlalu mudah menghala ke merata-rata tempat.

Pada tahun 1863, muncul seorang lagi pereka cipta iaitu James Leonard Plimpton yang memperbaiki rekaan-rekaan terdahulu  sehingga berjaya mencipta roller skates yang kita kenali hari ini. Ciptaan kasutnya dengan dua pasang roda adalah yang pertama di dunia dan lebih selamat serta senang dikendalikan. Plimpton kemudian telah menukarkan lokasi perniagaan perabotnya menjadi arena kasut luncur dan mengasaskan Persatuan Kasut Luncur New York untuk mempromosikan sukan itu.


5 Jenis Pahlawan Perang Zaman Purba Yang Paling Hebat

Perang zaman dahulu adalah berbeza dengan perang zaman kini. Jika pada hari ini peperangan kita dilakukan lebih kepada dengan menggunakan teknologi (walaupun ada yang secara fizikal), namun pada zaman dahulu peperangan dilakukan tiada dengan cara lain melainkan dengan mengangkat pedang.

Dengan ini, pahlawan adalah kumpulan yang paling penting ketika berlakunya peperangan, atau pencerobohan di sesebuah negara atau kerajaan. Kedamaian dan kekuatan sesebuah kerajaan itu sebahagiannya terletak di bahu pahlawan.

iluminasi.com ingin kongsikan antara 5 kumpulan pahlawan paling hebat dan dahsyat dalam sejarah.

Spartan sangat terkenal sebagai antara pahlawan yang paling ditakuti dalam sejarah dan antara yang paling brutal. Walaupun ramai yang percaya Spartan hanyalah mitos dan bukan fakta, namun spartan dibesarkan dan dilatih untuk menjadi pahlawan yang kejam.

Kanak-kanak spartan diperiksa untuk melihat jika ada kecacatan atau ketidakupayaan. Jika terdapat kekurangan, kanak-kanak itu akan dibiarkan mati. Pada usia 7 tahun, kanak-kanak yang melepasi ujian ini akan diambil daripada keluarga dan mula latihan ketenteraan yang sangat dahsyat.

Mereka akan belajar bertarung dan memburu. Untuk melatih kebolehan berdikari, pada usia 12, spartan harus tidur di luar kawasan rumah dan membuat katil sendiri menggunakan buluh serta mencari makanan sendiri dengan cara mencuri.

Jika prestasi spartan seseorang itu tidak memuaskan dia akan dihukum untuk bekerja lebih keras, dan dibuli. Peperangan melibatkan Spartan yang paling terkenal adalah Pertempuran Thermopylae.

Menurut ahli sejarah Herodotus, dalam pertempuran tersebut, kekuatan Spartan yang dipimpin oleh Raja Leonidas hanyalah 5,200 tentera manakala Raja Persia iaitu Xerxes mempunyai kekuatan 2.5 juta tentera. Walaupun dengan jumlah yang terlalu berbeza iaitu 480 kali ganda, Spartan masih mampu bertempur dan membunuh jumlah musuh yang sangat banyak.

Pahlawan dari Pulau Jepun di zaman pertengahan dikenali sebagai Samurai. Samurai sangat terkenal pada hari ini kerana kemahiran yang sangat tinggi menggunakan pedang ikonik mereka iaitu Katana. Pahlawan ini juga terkenal kerana kesetiaannya dan kemuliannya, namun tidak semestinya begini.

Terdapat juga Samurai yang pengecut atau tidak setia. Samurai setia kepada orang ketua yang berada betul-betul di atasnya sahaja, tetapi ketuanya tidak selalunya setiap kepada tuannya. Jika pihak atas Samurai berpaling tadah, Samurai juga akan berpaling tadah mengikut pihak atasannya.

Samurai berpelajaran sebagai pegawai dalam taktik ketenteraan dan strategi utama. Antara samurai yang paling terkenal adalah Hattori Hanzo. Hattori terjun ke dalam pertarungan pertamanya di usia 16 tahun dan berjaya menyelamatkan nyawa anak perempuan Shogun Tokugawa yang telah diculik.

Viking merupakan antara kumpulan pahlawan yang paling ditakuti di era mereka. Viking mengembara ke seluruh dunia untuk merompak dan berdagang. Apa yang membuatkan Viking sangat berbahaya adalah mereka percaya hanya kematian mereka sahaja telah ditentukan bila dan dimana, namun perkara lain tidak.

Viking percaya mereka tak akan mati sebelum tiba masanya dan mati tidak dapat dielakkan, memberikan mereka semangat untuk berlawan tanpa rasa takut. Antara pahlawan Viking yang paling menakutkan adalah Berserker.

Berserker dikatakan mampu menggunakan kuasa ajaib untuk memulihkan diri mereka ketika berlawan, membolehkan mereka untuk berlawan dengan melulu. Terdapat teori mengatakan beserker menggunakan dadah dan menjadi berani ketika menyerang.

Mongol merupakan pahlawan terhebat pada zaman mereka yang hanya tewas dalam beberapa pertembungan sahaja pada abad ke-13. Mongol kerap mengalahkan musuh yang berkekuatan lebih besar daripada mereka menggunakan taktik yang bijak dan pengalaman yang tinggi.

Kehebatan mereka lebih terserlah kerana dipimpin oleh pemimpin yang sangat hebat iaitu Genghis Khan yang dianggap sebagai antara pakar strategi paling hebat dalam sejarah. Ketika pihak musuh gemar menggunakan serangan dari depan, Mongol menggunakan taktik lencongan yang memerangkap pihak musuh di satu tempat dan terkepung.

Antara taktik yang paling berjaya adalah dengan berpura-pura mengundurkan diri ketika pertarungan dan lari daripada musuh. Ia sangat berbahaya kerana pengunduran diri secara pura-pura boleh menjadi nyata. Namun disebabkan pengalaman, Mongol sudah pakar dengan taktik ini yang membolehkan mereka menjadi empayar paling besar dalam sejarah dunia.

Ghazi (pahlawan) adalah istilah Islam untuk orang yang mengambil bahagian dalam perang agama.. Tidak dinafikan pahlawan Islam satu ketika dahulu merupakan yang terkuat sehinggakan mampu menakluki sebahagian besar dunia. Pahlawan perang yang paling hebat tak lain tak bukan adalah individu bernama Muhammad S.A.W.

Kehebatan yang ada pada Muhammad S.A.W bukanlah sahaja keberanian, tetapi juga kepimpinan yang kuat dan kebijaksanaan yang tinggi. Baginda merupakan perancang yang sangat hebat yang mampu merancang sesuatu yang tidak mampu difahami sepenuhnya oleh tenteranya.

Buktinya adalah ketika Perang Uhud di mana tentera Islam kalah dalam pertempuran akibat tentera pemanah mengingkari arahan taktikal Nabi Muhammad S.A.W iaitu tidak meninggalkan puncak bukit.

Bukti kekuatan tentera Islam adalah kemenangan dalam Perang Badar. Walaupun dengan jumlah kekuatan 313 orang yang berhadapan dengan tentera Quraisy yang berjumlah 1,000 orang, tentera Islam telah mengecapi kemenangan yang tersangat penting ini.

Baginda bukan sahaja berani tetapi juga mempunyai peribadi yang sangat hebat, walaupun terhadap musuh. Sebagai contoh, selepas mengalahkan pihak musuh, baginda akan menunjukkan rasa belas kasihan yang menjadi contoh kepada umat Islam yang lain.

Baginda adalah sebenar-benar pahlawan dan contoh kepada ghazi yang lain.


10 sebab kenapa Wikipedia bukan sumber rujukan yang boleh dipercayai

Wikipedia menyediakan jutaan artikel dalam pelbagai topik yang meluas kepada pengguna Internet dan kebiasaannya muncul sebagai keputusan pertama dalam enjin carian. Namun, kredibiliti dan kebolehpercayaan terhadap Wikipedia sering dipersoalkan untuk dijadikan sumber rujukan bagi dokumen berilmiah atau akademik.

Menurut Wikipedia sendiri, ada sesetengah artikel sangat berkualiti dan kredibel, manakala ada sesetengah yang lain hanyalah fakta sampah semata-mata. Jadi, pengguna sendiri perlu peka maklumat manakah yang benar dan yang mana adalah rekaan.

Untuk membantu anda, kami berikan 10 lagi sebab mengapa anda tidak boleh terlalu mempercayai maklumat yang terdapat di Wikipedia:

Semua orang melakukan kesilapan. Penulis jurnal akademik dan akhbar juga mempunyai bahagian "ralat" yang membetulkan mana-mana kesalahan dalam penulisan terdahulu. Malah, seorang penulis yang paling neutral juga adakalanya tersilap langkah semasa menulis. Jadi, anda perlu mengambil langkah berjaga-jaga dan sentiasa skeptikal dengan apa yang anda baca.

Anda perlu mencari kesahihan sesuatu fakta yang paling tepat serta menyeluruh dan tidak boleh terus bulat-bulat mempercayai perkara pertama yang anda baca di Wikipedia. Apatah lagi di blog-blog yang tidak diketahui sumbernya. Jadi, sentiasa semak maklumat yang anda jumpa dengan mencari beberapa sumber lain untuk kesahihan.

Hanya beberapa orang sahaja editor dan penulis di Wikipedia yang menggunakan nama sebenar ataupun memberikan maklumat latar belakang mereka. Untuk membuat penilaian bagi sebarang maklumat di Internet, ada tiga perkara yang anda perlu titikberatkan. Pertama sekali, "Siapa yang menulis maklumat ini?" diikuti dengan "Mengapa mereka menulisnya?" dan "Bilakah ia ditulis?" Di laman web seperti Wikipedia, anda tidak boleh menjumpai maklumat sebegini.

Pada bulan Mac 2009, seorang pelajar dari Ireland iaitu Shane Fitzgerald yang sedang menjalankan kajian ke atas Internet dan pengglobalisasian maklumat, dengan sengaja telah mereka satu artikel di Wikipedia tentang kematian seorang komposer Perancis bernama Maurice Jarre.

Disebabkan artikel itu tidak disertakan dengan sumber yang sahih, ia telah dibuang beberapa kali oleh editor namun Fitzgerald meneruskan penghantaran semula artikel ke laman itu sehingga akhirnya ia dibiarkan kekal.

Apa yang mengejutkan, beberapa akhbar besar telah mempercayai petikan tersebut dan menerbitkannya di halaman ucapan takziah sekali gus mengesahkan sangkaan Fitzgerald bahawa para wartawan menggunakan laman web dalam talian dan Wikipedia sebagai sumber yang sahih.

Fitzgerald kemudian telah menghantar e-mel kepada akhbar-akhbar tersebut dan memaklumkan yang berita itu adalah palsu. Jika dia tidak berbuat demikian, sudah pasti semua orang juga bakal tertipu.

Para admin di Wikipedia mempunyai kuasa untuk memadam, tidak membenarkan terbitan komen/artikel yang mereka tidak persetujui dan menyokong pandangan yang mereka luluskan.

Sebagai contoh, pada tahun 2003, seorang saintis dari England bernama William Connolley telah menulis dan mengedit lebih 5,000 artikel di Wikipedia dengan menyokong konsep perubahan iklim dan pemanasan global. Dia juga telah menyalahgunakan kuasa untuk memadam lebih 2,000 artikel lain yang tidak sealiran fahaman dengannya.

Menurut the Financial Post, semasa Connolley menjadi editor, secara tiba-tiba kisah Tempoh Panas Zaman Pertengahan hilang, begitu juga dengan kritikan ke atas ortodoksi pemanasan global. Sejak itu, Connolley tidak lagi dibenarkan menjadi admin Wikipedia, namun seorang penulis blog yakin bahawa dia masih menghantar artikel ke laman itu.

Pada tahun 2007, satu program baru diperkenalkan iaitu WikiScanner yang mendedahkan individu dengan konflik kepentingan yang pernah menulis atau mengedit artikel di Wikipedia. Kakitangan dari organisasi seperti CIA, Parti Demokrasi Kebangsaan dan Diebold sering mengedit maklumat untuk kepentingan majikan mereka.

Oleh sebab Wikipedia boleh diedit oleh sesiapa sahaja yang mempunyai talian Internet, maka pengguna juga boleh memalsukan fakta pada bila-bila masa. Walaupun kebanyakan ulasan palsu ini cepat dipadam, adakalanya mereka terlepas pandang dan maklumat itu dibiarkan untuk jangka waktu yang lama.

Misalnya, John Seigenthaler, bekas pembantu kepada Robert Kennedy telah "terlibat" dalam pembunuhan Kennedy bersaudara dalam biografi Wikipedianya selama lebih 100 hari tanpa pengetahuannya.

Satu tinjauan yang dilakukan oleh Yayasan Wikimedia pada tahun 2009 mendapati 87 peratus penyunting di Wikipedia adalah berjantina lelaki dengan usia purata 26.8 tahun. Menurut pengarah eksekutifnya, Sue Gardner, kebanyakannya datang dari Eropah dan Amerika Utara dan masih menuntut di institusi pengajian tinggi.

Meskipun majoriti editor ini tidak dinafikan pintar dan bersemangat untuk menaik taraf Wikipedia supaya menjadi lebih dipercayai, namun laman ini tidak menyediakan platform "pengetahuan manusia sejagat" tanpa perspektif yang luas daripada kumpulan editor yang pelbagai.

Bilangan editor aktif yang menyumbang sekurang-kurangnya lima suntingan sebulan tidak berubah. Kami kurang pasti jika bilangan editor terkini masih boleh dikekalkan dan meneruskan pengemaskinian Wikipedia.

Menurut Pusat Penyelidikan Palo Alto, sumbangan daripada penulis baru dan kasual sering tidak diterima jika dibandingkan beberapa tahun lalu. Hasilnya, kumpulan editor di peringkat tinggi ini mempunyai lebih banyak kawalan ke atas Wikipedia.

Sekumpulan penyunting yang dikenali sebagai "tukang padam" dilaporkan sering mengedit terlebih dahulu sebelum bertanya, membuatkan para penyumbang sukar untuk mengambil bahagian dalam perkongsian maklumat.

Semasa kejadian pihak Taliban menculik seorang wartawan New York Times iaitu David Rohde di Afghanistan, akhbar itu meyakinkan 40 organisasi media termasuk Wikipedia supaya tidak membuat sebarang laporan mengenainya kerana dikhuatiri ia boleh menjejaskan keselamatan Rohde.

Apabila berita tersebar, ramai pengguna mula menghantar artikel ke laman Wikipedia untuk mengemaskini status dan berita berkenaan Rohde. Salah seorang pengasas bersama Wikipedia iaitu Jimmy Wales telah menerima satu panggilan daripada the Times dan terus meminta para admin memantau halaman tersebut. Segala maklumat berkaitan Rohde dipadam walaupun ia adalah maklumat yang sahih.

Wikipedia sendiri menulis, "Kami tidak mengharapkan anda mempercayai kami." Selain itu, dinyatakan juga dengan jelas yang ia bukanlah laman sumber fakta utama, terdapat beberapa artikel yang mungkin mengandungi kesilapan dan elakkan menggunakan Wikipedia untuk membuat keputusan kritikal.

Di samping itu, di bahagian "About" laman terbabit, Wikipedia menambah bahawa setiap pengguna perlu sedar yang bukan semua artikel mempunyai kualiti seperti ensiklopedia. Ia mungkin ditokok tambah, mengandungi maklumat palsu atau fakta yang boleh dibahaskan.

Ingat, jika anda membaca mana-mana artikel atau fakta yang diperolehi dari Internet - tidak kiralah dari Wikipedia atau mana-mana laman, pastikan ia mempunyai sumber rujukan yang boleh dipercayai. Semak dahulu setiap fakta melalui pelbagai sumber berlainan untuk memastikan kesahihannya. Jangan percaya mentah-mentah dan jadilah pengguna Internet yang bijak.


Ini Maksud A.M Dan P.M Pada Jam Yang Ramai Tak Tahu

Bagi memudahkan hidup tulisan dan sebutan, banyak unit bilangan telah disingkatkan. Sebagai contoh sentimeter kepada cm, kilogram kepada kg, meter kepada m dan macam-macam lagi.

Hampir seluruh populasi di dunia ini menggunakan singkatan a.m dan p.m bagi memberitahu atau menulis waktu, namun tidak tahu apakah maksud bagi kedua-dua singakatan ini.

Jika ditanya, anda akan terkejut hampir kesemua tak tahu apa maksudnya. Ada yang akan menjawab "after midnight" atau "past midday". Jawapan-jawapan ini adalah salah.

Malah, singakatan a.m dan p.m bukanlah singkatan dari bahasa Inggeris, tetapi merupakan frasa kata Latin. Ia digunakan bagi memberitahu waktu menggunakan sistem 12 jam.

Menurut Huffington Post, A.m merupakan singkatan kepada "ante meridiem" yang membawa maksud sebelum sebelum tengah hari, manakala p.m pula singkatan kepada "post merediem" bermaksud selepas tengah hari.

Walaupun tidak ada banyak maklumat mengenai bilakah penggunaan a.m dan p.m mula terkenal dalam memberitahu masa, namun sistem 12 jam berasal dari Mesir dan Mesopotamia kuno.

Ketika zaman Renaissance, jam mekanikal dengan analog 12 jam muncul di gereja dan istana di seluruh Eropah.

Dan pada hari ini, kebanyakan di antara kita di seluruh dunia menggunakan sistem 24 jam, dan sistem 12 jam masih dikekalkan. Bagi tempat-tempat yang menggunakan standard 12 jam, terdapat pertikaian mengenai apa yang patut digunakan untuk tengah hari dan tengah malam.

Biasanya, orang akan memberitahu 12 p.m sebagai rujukan kepada tengah hari dan 12 a.m untuk tengah malam. Namun ada yang percaya bahawa pertukaran dari 11 p.m kepada 12 a.m. dan dari 11 a.m. kepada 12 p.m adalah sangat mengelirukan.

Ada juga yang mempertikaikan bahawa tengah hari dan tengah malam bukan a.m. dan juga bukan p.m. kerana kedua-duanya menunjukkan waktu yang tepat pukul 12, jadi secara teknikalnya a.m. dan p.m harus digunakan bermula dari 12.01 minit.

Juga, tengah malam adalah kedua-duanya iaitu 12 jam sebelum tengah hari dan 12 jam selepas tengah hari, jadi sangat mengelirukan untuk memilih sama ada a.m. atau p.m..

Untuk mengelakkan kekeliruan ini, ramai yang lebih suka menggunakan "12 tengah malam" atau "12 tengah hari". Tetapi ia agak pelik menerangkan sebanyak dua kali kerana istilah tengah hari dan tengah malam kedua-duanya membawa maksud yang sama, iaitu jam pada pukul 12.

Mungkin ramai yang tahu bawah terdapat pilihan yang kurang popular untuk menandakan tengah hari dengan "m", sebagai contoh 12 m, namun anda mungkin mengelirukan orang lain yang mungkin beranggapan "12 midnight".

Disebabkan pertikaian yang berterusan ini, mungkin lebih baik jika kita menggunakan sistem masa tentera iaitu sistem 24 jam.


10 Tanda Anda Mengalami Depresi Dan Kemurungan Tanpa Disedari

Masalah kemurungan bukanlah sesuatu yang boleh diambil mudah. Lebih-lebih lagi jika kemurungan yang dialami tidak disedari oleh diri sendiri. Ini secara tak langsung membuatkan orang di sekeliling anda juga tidak tahu akan keberadaan diri anda, yang telah terbukti sangat berbahaya dan mengundang padah.

Jika anda atau orang yang anda kenal mempunyai 10 tanda-tanda kemurungan tersembunyi ini, jangan teragak-agak untuk berbuat sesuatu.

Apa yang selama ini membawa kegembiraaan kepada anda, namun kini tidak lagi. Anda berasakan seperti anda sedang menantikan sesuatu, tetapi anda tak pasti benda apa. Dan pada yang sama anda menyedari bahawa hidup anda terus berlalu begitu sahaja.

Bagi mereka yang mengalami kemurungan yang tidak disedari, tak semua berkelakuan dengan cara yang sama. Anda mungkin mendapati diri anda mengubah gaya hidup dan atau menjadikan sesuatu yang di luar norma sebagai tabiat untuk melawan gangguan dalaman ini termasuklah jogging, mengangkat berat, berjalan-jalan di taman, membeli belah dan lain-lain.

Tidak normal di sini bermaksud insomnia atau keletihan yang berterusan.

Malah, hilang selera makan atau sentiasa berasa lapar, merupakan tanda-tanda anda kemurungan. Anda biasanya akan meyakinkan diri anda bahawa anda boleh mengawal amalan harian yang "biasa" ini, tapi cara yang anda lakukan ini adalah tidak sihat.

Bagi mereka yang mengalami kemurungan, mereka akan berasakan bahawa mereka sebagai satu beban kepada orang yang tersayang.

Mereka biasanya tidak akan mendedahkan bahawa dalaman mereka sedang terseksa kerana bimbang tekanan seperti ini akan membuatkan orang yang mereka sayang meninggalkan mereka.

Ini adalah salah satu tanda besar bahawa seseorang itu mengalami kemurungan. Kemurungan bukan sahaja sejenis mood, tapi ia merupakan kuasa yang sangat kuat yang mampu mengubah tingkah laku anda. Emosi sebenar disembunyikan dan memaksa tingkahlaku yang sangat ceria ketika berinteraksi dengan orang lain kerana mereka tidak mahu sesiapa pun berasa sedih atau tak selesa.

Juga, ia merupakan respon automatik dan sudah menjadi rutin kerana dilakukan dalam satu tempoh yang lama.

Orang yang tidak sedar mereka mengalami kemurungan biasanya akan cuba untuk mencari emosi di mana mereka boleh melawan rasa tertekan yang jahat yang menyeksa diri dari dalam.

Kebanyakan daripada mereka ini sangat kreatif dan berbakat, cemerlang dalam seni, muzik, kepimpinan dan lain-lain. Juga terdapat banyak kajian yang mengaitkan kepintaran dengan kemurungan.

Memang kita akan memikirkan tentang kematian dari masa ke masa, namun berususan dengan kemurungan tersembunyi bermakna anda akan sentiasa mempersoalkan tujuan hidup dan berhadapan dengan kematian.

Jika anda kerap kali memikirkan untuk membunuh diri, jangan teragak-agak untuk memberitahu mereka yang rapat dengan anda atau berjumpa dengan pakar. Anda tidak keseorangan!

Apabila berhadapan dengan masalah ini, kebolehan berbohong dan menipu berkenaan emosi anda atau tanda-tanda lebam pada badan anda akan berlaku secara semulajadi seolah-olah ia sangat mudah bagi anda.

Walaupun jiwa anda sedang bergelut untuk terus hidup, anda secara tak langsung akan berbohong mengenainya apabila ditanya.

Ini adalah salah satu cara untuk tidak mahu membebankan rakan atau ahli keluarga anda dengan kesedihan anda.

Disebabkan anda tahu bagaimana rasanya, jadi melihat orang lain dalam kesedihan atau kekecewaan adalah faktor yang membuatkan anda cuba tidak menunjukkan perkara sebenar.

Anda tak mahu orang lain berasa kesal atau kecewa atau membuatkan mereka kasihankan anda. Dengan ini, anda berasa ia sangat penting untuk memastikan orang di sekeliling anda selesa dan gembira.

Anda sentiasa mencari cinta dan kasih sayang, yang merupakan satu lagi faktor yang membuatkan anda tak mahu mengambil risiko untuk membuatkan orang yang anda sayang berasa tidak selesa.

Menunjukkan yang diri anda tak sempurna kepada orang tersayang bermakna anda membiarkan kelemahan anda terserlah. Jadi, anda akan berusaha untuk melakukan semua perkara dengan sempurna.


8 Individu Yang Gagal Dalam Percubaan Bunuh Presiden Amerika Syarikat

Kita patut bersyukur walaupun perbalahan dalam politik agak tegang terutamanya ketika ini, negara kita masih terkawal dan rakyat masih tidak melampaui batas dalam meluahkan apa yang di rasa.

Berbeza dengan keadaan di Amerika Syarikat, rakyatnya yang ekstrem ditambah pula dengan undang-undang senjata api yang agak longgar menyebabkan berlakunya cubaan bunuh ke atas beberapa Presiden Amerika Syarikat.

Malah, 4 daripada 45 Presiden AS telah terkorban disebabkan ini. iluminasi.com kongsikan 8 cubaan bunuh Presiden AS yang menemui kegagalan.

Tanggal 22 Februari 1974 hampir menjadi hari terakhir Presiden AS ke-37 Richard Nixon. Pada hari tersebut, Samuel Byck telah merampas pesawat komersial dan merancang untuk melakukan misi bunuh diri dengan menjunamkan pesawat tersebut menghentam White House.

Namun pesawat tersebut telah diserbu oleh pihak polis, membuatkan Samuel berputus asa dan menembak diri sendiri sebelum pesawat itu terbang.

Pada 5 September 1975, Presiden AS ke-38 Gerald Ford hampir-hampir dibunuh oleh Lynette Fromme, salah seorang ahli kumpulan jenayah Charles Manson. Dengan berpakaian serba merah, Lynette berhadapan dengan Gerald di sebuah taman dan cuba melepaskan tembakan.

Ajaibnya, tembakan itu tidak berfungsi menyebabkan Lynette gagal membunuh Gerald. Ketika perbicaraan dilakukan, peguam pendakwa Dwayne Keyes mencadangkan hukuman berat atas alasan Lynette penuh dengan kebencian dan keganasan.

Presiden Barack Obama juga tak terlepas daripada cubaan bunuh seperti beberapa presiden yag lain. Pada tahun 2013, seorang pelakon tambahan dalam  filem The Walking Dead dan The Vampire Diaries iaitu Shannon Richardson, telah memasukkan serbuk risin ke dalam 2 pucuk surat lalu dihantarkan kepada Barack Obama dan datuk bandar New York iaitu Michael Bloomberg.

Shannon kemudiannya menelefon pihak polis dan cuba memerangkap suaminya atas jenayah yang dilakukan namun dinafikan suaminya.

Tuduhannya itu gagal selepas penyiasat menemui bukti bahawa Shannon sendiri yang menghantar surat tersebut.

Shannon dijatuhkan hukuman 18 tahun penjara bermula tahun 2014 atas kesalahan cubaan membunuh Presiden.

Disebabkan John Hinckley Jr. sangat meminati pelakon Jodie Foster, telah membuatkan beliau cuba membunuh Presiden Ronald Reagan. John yakin Jodie Foster akan jatuh cinta padanya jika dia membunuh presiden.

Jadi pada 30 Mac 1981, John hampir-hampir membunuh Ronald dengan melepaskan 6 tembakan ke aras Ronald ketika beliau meninggalkan Hotel Hilton.

4 orang tercedera termasuk Presiden, dan setiausaha akhbar, James Brady lumpuh seumur hidup. John tidak disabitkan atas kesalahan ini disebabkan faktor tidak siuman dan berada di bawah penjagaan institusi psikiatri sehingga September 2016.

Ia mendapat bantahan orang awam membuatkan Akta Pembaharuan Pertahanan Tidak Siuman 1984 berubah. John dibebaskan dari institusi ini pada Semptember 2016 dan tinggal dengan ibunya.

John Schrank telah mendakwa hantu William McKinley, iaitu Presiden AS ke-25 melawatnya dan menyuruh membunuh Presiden Theodore Roosevelt.

John yang menghadiri ucapan di Gilpatrick Hotel yang juga dihadiri Theodore telah melepaskan tembakan ke aras Presiden itu.

Peluru yang ditembak itu mengenai bekas cermin mata keluli yang diletakkan dalam poket kemejanya dan menyelamatkan Theodore. Beliau enggan menerima rawatan dan meneruskan ucapan selama 90 minit yang dimulakan dengan :

"Tuan-tuan dan puan-puan, saya tak tahu sama ada anda semua sedar saya baru sahaja ditembak, namun bukan mudah untuk membunuh saya,".

Selepas cubaan bunuh oleh Lynette Fromme 17 hari sebelum kejadian ini, Presiden Gerald Ford berhadapan dengan satu lagi cubaan bunuh. Dan sekali lagi iaitu pada 22 September 1975, seorang wanita Sara Jane Moore telah melepaskan satu das tembakan ke aras Gerald sejurus beliau melangkah keluar daripada sebuah hotel.

Tembakan itu tidak mengenai sasaran dan orang awam, Oliver Sipple telah merampas pistol tersebut daripada tangan Sara yang menyelamatkan nyawa Gerald.

Namun balasan terhadap jasa baik Oliver menyelamatkan Presiden AS adalah hidup yang rosak. Pihak media melaporkan segalanya mengenai hero ini termasuklah memberitahu orang awam bahawa Oliver seorang homoseksual.

Berita itu mengejutkan keluarganya yang kemudian membuangnya, menyebabkan Oliver terjebak dengan masalah alkohol.

Sara dijatuhkan hukuman penjara seumur hidup atas jenayah itu namun dibebaskan pada 31 Disember 2007 selepas 32 tahun. Sara berkata "Saya tak pernah ada niat nak bunuh orang tapi ada tahap sehingga satu-satunya cara untuk kita menyuarakan sesuatu adalah dengan mengangkat pistol,".

Ketika Franklin Roosevelt sedang memberikan ucapan di Miami pada 15 Februari 1933, beliau telah diserang. Giuseepe Zangara telah melepaskan tembakan namun tidak mengenai Franklin.

Tembakan itu walaubagaimanapun mengenai 5 yang lain termasuklah datuk bandar Chicago iaitu Anton Cermack. Ketika saat-saat akhir Anton, beliau berkata kepada Franklin : "Saya lega tembakan itu mengenai saya dan bukan tuan,".

Oscar Hernandez menyangkakan dia adalah Nabi Isa, dan Barack Obama merupakan dajjal. Disebabkan itu, pada 11 November 2011, Oscar memandu ke Washington dengan selaras senapang.

Dia kemudiannya meletakkan kereta 685 meter dari White House, mensasarkan senapangnya lalu melepaskan tembakan ke tingkap di tingkat dua. Namun cubaan itu gagal kerana tiada siapa berada di White House ketika itu.


5 Kisah Lokal Yang Membuktikan Dahsyatnya Kesan Penyebaran Berita Palsu

Berita palsu merupakan satu masalah besar yang semakin kerap berlaku, dalam era teknologi yang mampu memberikan kita maklumat sekelip mata. Berita-berita palsu mampu memberikan impak dan kesan yang sangat besar kepada individu, syarikat atau pertubuhan sehingga menyebabkan tekanan perasaan, kerugian ataupun lebih teruk, penderaan fizikal dan mental bagi mereka yang terlibat.

Apa yang menakutkan, amat sukar untuk kita mengenalpasti berita mana yang benar dan yang palsu ekoran perkongsian orang ramai yang dilakukan dengan kurang cermat. Perkongsian serba pantas serta perasaan ingin jadi penyampai pertama, mendorong penularan berita-berita sehinggakan ramai tidak tahu apa yang sebenarnya disampaikan, hanya tahu menyampaikannya.

Berita-berita palsu juga sukar dijejaki siapa sumbernya, dengan kesannya mampu berjalan dalam satu tempoh jangka masa lama. Diburukkan lagi dengan masyarakat yang dilihat agak kurang berminat untuk mengetahui wujudkah laporan susulan yang cuba menjernihkan berita asal palsu itu. Berikut adalah 5 berita palsu dan viral di negara kita yang membuktikan kesan buruk penyebaran perkongsian kita.

Seorang individu yang tidak dikenali mula menyebarkan gambar tapak kasut jenama Bata yang dikatakan mempunyai kalimah 'Allah' ditapaknya. Ekoran sebaran itu, syarikat Bata terpaksa menarik balik 70 ribu pasang kasut yang dikatakan ada kalimah tersebut sebelum Kementerian Dalam Negeri memberi pengesahan tidak wujud kalimah Allah pada tapak kasut itu.

Syarikat Bata bukan sekadar mengalami kerugian hampir RM500 ribu ringgit, malahan mereka juga mengalami kejatuhan jualan selain daripada kredibiliti jenama yang menurun. Berita palsu ini juga telah menyebabkan seorang guru besar sekolah di selatan tanah air, mengharamkan pelajar sekolah beliau membeli kasut jenama Bata melalui edara surat pekeliling pada murid-murid. (rujukan)

Bagi Chua Lai Fatt, dia antara warga Malaysia yang tidak bernasib baik. Memiliki nama bangsa Cina walaupun wajahnya iras lelaki India, warga Klang ini dituduh bukti wujudnya pengundi hantu yang kerap digembar-gemburkan sesetengah pihak. Semasa sedang beratur hendak mengundi pada tahun 2013 di Sungai Pinang, Lai Fatt ditegur dan diherdik oleh seseorang individu, menuduh beliau sebagai seorang buruh asing yang berjaya mendapat kad pengenalan palsu.

Walaupun cuba menjelaskan perkara itu dalam bahasa Mandarin, Lai Fatt tetap dituduh pengundi hantu dengan gambar kad pengenalannya diambil serta disebarkan sebagai bukti wujudnya penipuan pilihanraya.

Bagi Lai Fatt yang berdarah campuran India dan Cina, episod duka beliau tidak berakhir di situ. Kad pengenalannya yang disebar individu yang 'menangkapnya', disalahgunakan untuk mendaftar talian internet sehingga mengakibatkan dia erhutang RM3700. (rujukan)

Seorang gadis peserta perhimpunan politik tidak menyangka gambarnya bersama salah seorang pemimpin perhimpunan tersebut diedarkan dengan ayat-ayat rasis, mengkritik dan mencerca bangsa Melayu. Suat Ling Lim dijadikan sasaran masyarakat dan netizen berikutan tulisannya itu sehinggakan gambarnya dikongsikan oleh beberapa portal terkenal di Malaysia.

Apa yang menakutkan, ugutan-ugutan terhadap beliau mula kedengaran selepas gambar tersebut disebarkan. Nama Suat Ling Lim mula trending sehingga mampu mencecah 60,000 hasil carian, dengan kebanyakan perkongsian mempunyai beratus komen reaksi yang mampu menggerunkan sesiapa saja yang membacanya.

Akaun Instagram beliau juga digodam dan tidak diketahui siapa yang menggodam akaun Instagram beliau. Nasib baik akaun tersebut berjaya dikembalikan sebelum dilakukan apa-apa perubahan. Sehingga kini, gambar beliau bersama cercaan ekstrim terhadap orang Melayu masih lagi disebarkan dan kebenaran hanya boleh diketahui oleh mereka yang mencarinya. (rujukan)

Viral sebuah kisah tentang surat yang ditulis oleh seorang wanita warganegara New Zealand bernama Dr. June Robertson, yang mengkritik pakaian rasmi pramugari Air Asia. Dikatakan pakaian pramugari Air Asia terlalu singkat dan seksi sehingga menampakkan seluar dalam petugas..

Kisah ini menjadi popular ekoran pendedahan tersebut dibuat oleh seorang ahli politik namun disahkan palsu, selepas wartawan dari New Zealand melakukan penyiasatan dan mendapati tidak wujud Dr. June Robertson dalam senarai pendaftaran professional perubatan di sana.

Walaupun begitu, ini adalah antara berita palsu tersebar yang kami nampak ada faedahnya, kerana kami sendiri merasakan pakaian peramugari Air Asia kurang sesuai untuk dipakai dalam profesion yang memerlukan seorang wanita jadi fokus orang ramai.

Perasaan iri hati ekoran kejayaan beliau mendapat keputusan cemerlang dalam peperiksaan PT3, membuatkan seseorang individu tidak dikenali menyebarkan berita yang S. Sumita, seorang pelajar 10A Sekolah Menengah Kebangsaan Rantau, Negeri Sembilan, telah mati dibunuh dalam insiden pembunuhan kejam.

Gambarnya memegang sijil peperiksaan yang dimuat naik ke akaun Facebook diletakkan sekali dengan gambar sebuah insiden pembunuhan lain tidak berkait. Ini menyebabkan dia dan keluarganya terpaksa berhadapan dengan pertanyaan serta ucapan takziah saudara mara, kenalan dan jiran yang mendapat berita tersebut.

Apa motif penyebaran itu dilakukan? Sehingga kini Sumita dan keluarganya tertanya-tanya siapa dalang di sebalik sebaran itu. (rujukan)

Berita ini berlaku di Britain tetapi kami ingin kongsikan kerana ia melibatkan negara kita juga.

Tidak tahu siapa sumbernya, pelanggan setia coklat Cadbury di sana mengamuk selepas mendapati Cadbury telahpun diisytiharkan halal. Dengan menggunakan gambar wakil Cadbury Malaysia memegang sijil halal JAKIM pada tahun 2014 yang tiada kaitan dengan UK, pelanggan Cadbury di UK diajak untuk memboikot jenama tersebut kerana mengambil langkah 'pro-Muslim dan pro-Islam.'

Gerakan boikot tersebut mendapat sokongan meluas gerakan kanan English Defence League, sehingga menyebabkan pihak Cadbury terpaksa melakukan penjelasan bahawa status halal tersebut hanya dikuatkuasakan di Malaysia dan status halal sebenarnya tidak mengubah apa-apa kandungan coklat.

Selain itu Cadbury juga terpaksa menjelaskan syarikat tersebut tidak akan menggugurkan perkataan 'Easter' daripada senarai produk coklat mereka, yang kebiasaannya akan digunakan semasa perayaan Easter, selepas Cadbury dituduh semakin 'mesra Muslim' ekoran semakin ramai komuniti Muslim di UK.

Bagi kami, itu adalah bukti semaju mana pun sesebuah negara, masyarakat yang mudah tertipu akan tetap tertipu dengan berita palsu. Jadi, tak perlulah kecam masyarakat Malaysia sangat sekiranya ramai antara kita mudah tertipu. Sekurang-kurangnya ramai di antara rakyat Malaysia tahu kelebihan produk halal manakala segelintir rakyat UK pula, bermati-matian tidak mahu produk mereka diisytiharkan halal. (rujukan)


Ini Sebab Syiling Mempunyai Lubang Di Tengahnya

Pasti anda pernah melihat duit syiling yang mempunyai lubang di tengah-tengahnya. Mengapa begitu? Proses menebuk lubang ini biasanya memakan masa yang agak lama dan ia mengurangkan jumlah logam dan nilai pada syiling tersebut.

Namun, ia tetap dilakukan, jadi, apakah tujuan lubang tersebut dihasilkan?

Bagi syiling Rom dan Yunani, syiling mereka ada kalanya digunakan sebagai hiasan atau aksesori oleh kedua-dua lelaki dan wanita. Antaranya adalah digunakan untuk menghasilkan gelang tangan atau rantai leher. Malah ada yang dijadikan cenderamata.

Antara pembuatan syiling dengan lubang yang paling terkenal adalah syiling Kuno China yang tidak ditebuk dengan lubang berbentuk bulat, tetapi segi empat. Tujuannya adalah ia mudah untuk dipasangkan tali apabila lubang petak ditebuk.

Populasi kuno ada juga yang melekatkan syiling berlubang ini menggunakan paku pada pintu atau dinding. Amalan ini adalah bererti memuji pemerintah atau tuhan dengan harapan mereka mendapat perlindungan daripada pemerintah ataupun tuhan kuno.

Walaupun ia biasanya dijumpai pada zaman dahulu, namun sejak tahun 1990 banyak negara menghidupkan kembali penghasilan syiling berlubang.

Terdapat syiling gangsa Rom yang mempunyai beberapa lubang. Ada teori yang mengatakan tentera yang bersenjata mungkin menggunakan syiling ini menghiaskan senapang atau memberikan perlindungan ekstra. Disebabkan nilai syiling ini sangat rendah, jadi tak ada masalah untuk digunakan bagi tujuan ini.

Bagi syiling Silver Antoninanus, ia mempunyai dua lubang bertentangan. Bagi mereka pada zaman dahulu, ia menjadi pilihan menarik sebagai barang kemas. Dua lubang dengan saiz yang sama boleh dijadikan rantai jika digabungkan dengan syiling lain.

Beberapa syiling pula mempunyai lubang yang sangat kecil dan tidak tembus. Antara contoh syiling ini adalah Centenionalis pada zaman Constantius II. Syiling ini mempunyai lubang di kedua-dua bahagian

Terdapat syiling yang mempunyai lubang yang berbentuk pelik dan agak kasar. Ini mungkin menandakan ketidakpakaran dalam menebuk lubang itu sendiri. Syiling gangsa biasanya ditebuk menggunakan gerudi kerana nilainya yang rendah namun syiling perak dan emas juga ditebuk tetapi oleh individu yang berharta.

Kebanyakan syiling kuno dibaiki dengan cara memalam lubang yaang ada. Bahan yang digunakan untuk menutup lubang ini biasanya bahan yang sama digunakan untuk menghasilkan syiling tersebut.

Pembaikan syiling ini biasanya dilakukan untuk syiling yang berharga seperti syiling emas.

Syiling Perak Siliqua pada zaman Constantius II telah dipalam dengan perak yang kelihatan seperti logam dan hasilnya, agak kasar. Ia dipercayai ditebuk dan dipalam pada waktu yang sama. Ia merupakan syiling nipis dari abad ke-4 seberat 0.3 gram dan dikenali sebagai "Papal-Byzantine" daripada Empayar Byzantine selepas kejatuhan Empayar Rom.

Antara penggunaan syiling yang terkenal adalah dalam dekorasi pakaian atau beg kulit. Tentera-tentera kuno Rom menggunakan syiling berlubang pada pakaian seragam meraka dan juga pada beg kulit.

Syiling ini tidak ditebuk tetapi dipaterikan plag pada permukaannya yang kemudiannya dimasukkan ke dalam lubang bagi dipasangkan pada barangan kulit.

Gambar ini menunjukkan beg kulit yang unik dari Morocco yang mempunyai pelbagai jenis syiling daripada zaman yang berbeza dipasangkan secara kekal.

Orang Cina antara yang pertama menghasilkan syiling iaitu pada tahun 770 BC yang berbentuk seperti bilah pisau, bukan berbentuk bulat. Namun mereka menghasilkan syiling bulat pada tahun 350 BC.

Kadang-kadang syiling yang ditebuk lubang dihasilkan dengan gelung logam dipasangkan pada lubang itu. Syiling pertama jenis ini yang dihasilkan adalah syiling gangsa Honorius pada abad ke-5 yang mempunyai gelung tembaga pada lubang syiling ini.

Walaupun syiling ini dipatenkan dengan baik namun gelung tembaga itu dihasilkan sebaliknya. Ia tidak kelihatan begitu inovatif namun kelihatan antik. Ia mungkin dihasilkan oleh pembuat logam yang mahir daripada zaman itu.


Tiada Istilah 'Humble Cool' Mengenakan Kemeja Atau T-Shirt : Mentaliti Kapitalis Tetap Kapitalis

Pakaian kasual yang dipakai oleh ikon-ikon teknologi seperti Mark Zuckerberg, Steve Jobs, Sergey Brin, Larry Page dan ramai lagi membuatkan kita r rasa selamat dengan kehadiran mereka, berbanding tokoh korporat lain yang gemar berkot dan bertali leher.

Walaupun selepas mereka berjaya menjadikan diri mereka jutawan sekalipun, kita sebagai pengguna tak rasa takut dengan mereka seperti 'kapitalis-kapitalis' lain, kerana semangat yang mereka tunjukkan masih nampak bersifat mirip sebuah start-up; ceria, agak pelik dan lebih fokus untuk melakukan sesuatu yang menakjubkan dengan komputer - bukan untuk mengaut keuntungan semata-mata.

Google sendiri percaya dengan tema tersebut sehingga dalam Google sendiri ada berpegang kepada satu kepercayaan : 'don't be evil' atau jangan jadi jahat.

Lihat sendiri bagaimana Virgin, syarikat penerbangan Britain berjaya mengelak dilabel sebagai 'satu badan korporat jahat' - hanya kerana pemiliknya Richard Branson berambut panjang dan nampak lebih mirip seorang pemuzik rock. Begitulah penting imej santai pada era sekarang dalam membentuk persepsi masyarakat dunia.

Pada awal kemunculan internet sendiri, slogan 'maklumat perlu bebas' dijadikan pegangan. Sebuah 'utopia teknologi' dijaja pada orang ramai di mana semua orang berhak mendapatkan informasi secara percuma tanpa sempadan.

Mark Zuckerberg sendiri mengatakan "Facebook memberikan kuasa kepada orang ramai untuk berkongsi dan menjadikan dunia lebih terbuka serta bersambung." Kata-kata itu agak janggal ketika ini selepas apa yang berlaku terhadap trend teknologi zaman sekarang.

Dalam sebuah buku bertajuk 'War in 140 Characters' tulisan David Partikarakos, dia menyebutkan kewujudan satu golongan baru yang digelarkan homo digitalis - individu masa depan yang hanya bergantung dengan sebuah telefon pintar yang berkuasa untuk mengawal persepsi global terhadap pelbagai isu.

Individu homo digitalis yang dikatakan, seperti Farah Baker, seorang pengguna Twitter berumur 16 tahun yang berjaya melaporkan secara terperinci apa yang berlaku di Gaza, sehingga mengumpulkan jutaan pembaca. Dia seorang diri berjaya membuat tentera Israel Defence Forces tidak bersedia menjawab banyak persoalan yang ditimbulkan beliau dan videonya.

Contoh lain adalah remaja yang memulakan tunjuk perasaan di Dataran Tahrir bagi masyarakat Mesir bangun menentang kerajaan Hosni Mubarak . Itu adalah antara bukti dunia nyata pengaruh seorang homo digitalis yang dikatakan dalam buku tersebut. Homo digitalis adalah seorang individu bebas yang berjaya menggunakan kemudahan yang ada padanya, seperti aplikasi media sosial dan capaian internet yang mampu menggoncang kuasa besar - kerana keupayaannya itu datang daripada kebebasan internet.

Bagaimanapun pembongkaran kes Cambridge Analytica membuktikan, sudahada pihak atau kerajaan yang telah mula menggunakan kebebasan internet dan media sosial sebagai satu alat untuk memberikan faedah kepada mereka.

Data atau maklumat peribadi yang kita kongsikan, memang mampu menceritakan pelbagai perkara tentang kita sekiranya anda tidak percaya kepentingannya. Hasil kajian di Standford dan Cambridge membuktikan, hanya dengan menggunakan data 'like' di Facebook, komputer berjaya meramalkan personaliti seseorang secara tepat.

Pengiraan model komputer memerlukan minima 10 like untuk belajar meramal tentang anda lebih baik berbanding rakan sepejabat anda. 150 like diperlukan untuk faham perangai anda lebih bagus berbanding ibu bapa atau adik beradik sendiri. 300 like pula, mampu membuatkan komputer meramal tingkah laku anda lebih tepat berbanding pasangan anda sendiri.

Seorang individu bernama Hossein Derakshan, blogger Iran yang dipenjarakan 6 tahun ekoran tulisan dalam blognya mengkritik kerajaan Iran, menyatakan sesebuah organisasi atau pemegang kuasa lebih gemar sekiranya masyarakat mudah diramal.

Masyarakat yang dapat diramal adalah masyarakat yang mudah dikawal. Sekiranya tindakan dan reaksi masyarakat itu berjaya diramal, tak susah untuk sesuatu pihak itu mengawal masyarakat itu.

Oleh sebab itulah akan semakin banyak pihak yang akan muncul dan mengakui mereka mempunyai kebolehan meramal masyarakat, kerana maklumat tentang kita akan semakin mudah diakses dan dikumpulkan - seiring dengan minat pemerintah, kerajaan serta syarikat-syarikat berkemampuan yang mahu meramal tabiat dan minat anda.

Atas sebab itulah pendedahan Cambridge Analytica berkaitan data Facebook ini adalah sesuatu yang menggemparkan dunia teknologi, kerana ini membuktikan perkara ini sedang berlaku. Ada pihak yang tidak senang melihat internet digunakan bagi memperkasakan masyarakat, seperti apa yang homo digitalis lakukan.

Cambridge Analytica sendiri dalam video yang disebar luas menjanjikan kepada pelanggan mereka satu cara di mana pemegang kuasa atau pemerintah, dapat mengawal apa yang sampai kepada masyarakat, dengan menggunakan saluran internet.

Bezanya, apa yang ingin disampaikan diperlihatkan seperti sesuatu yang datang daripada masyarakat, disebar secara semulajadi dan tidak dapat dikesan siapa sumber sebenar. Dalam erti kata lain, propaganda tanpa wajah kerajaan ataupun penyusupan agenda, tanpa sedar ia sedang dilakukan kerana masyarakat hanya dapat melihat ahli masyarakat lain yang berkongsinya.

Bagi ahli masyarakat dan orang kebanyakan, sebaiknya tidak perlu menunggu terbongkarnya lebih banyak kes dan pendedahan dibuat. Akta, dasar atau undang-undang yang melindungi kepentingan pengguna bagi memecahkan monopoli syarikat-syarikat teknologi bertaraf gergasi perlu digesa untuk diwujudkan.

Ini untuk mewujudkan ruang persaingan yang lebih adil dan sama rata untuk semua pihak, baik individu atau syarikat korporat. Selain itu, masyarakat dunia perlu memastikan data dan maklumat yang telah mereka kongsikan, tidak lagi dijadikan produk untuk dijaja pada mereka yang berminat. Bagaimanapun, semua ini hanya perancangan atau harapan buat masa sekarang.

Cadangan Hossein Derakshan yang mahu syarikat-syarikat penyelia media sosial diwajib mendedahkan bagaimana algoritma capaian mereka dilakukan, serta memberi pilihan kepada pengguna untuk memilih sendiri algoritma mana yang sesuai dengan kehendak pengguna adalah satu idea permulaan yang baik - namun sudah pastilah tidak akan dipersetujui syaikat-syarikat gergasi laman media sosial.

Ini kerana walau macam mana pun mereka cuba mencipta imej 'friendly' dan mesra orang ramai, syarikat-syarikat ini tetap berpaksikan keuntungan terlebih dahulu.

Wikipedia adalah contoh paling baik yang berjaya membuktikan kejayaan satu sistem lebih terbuka tanpa unsur campur tangan pihak korporat, tidak bermatlamat mengaut untung serta kesediaan membuka sistem mereka untuk diakses sesiapa saja. Itulah yang diharapkan berlaku kepada sistem media sosial ketika ini, yang dilihat terlalu gemar mengongkong orang ramai, melupakan hasrat sebenar dunia informasi diwujudkan, pada mulanya.

Saya menyeru agar orang ramai meninggalkan fahaman lama kita. Dunia korporat sudah berevolusi. Individu korporat syarikat teknologi gergasi dilihat selesa mengenakan t-shirt dan seluar jeans, serta datang kerja dengan menaiki papan luncur beroda. Semua itu nampak 'cool' dan bersahaja.

Walaupun begitu, mereka tetap memegang mentaliti yang sama. Sikap tamak haloba syarikat gergasi tetap sama, walau seringkas atau sekasual mana pun pakaian mereka. Yang penting kita sebagai pengguna, janganlah terpedaya dengan t-shirt yang dikenakan jutawan pengawal kebebasan media.

Artikel ini adalah terjemahan artikel asal The people owned the web, tech giants stole it. This is how we take it back tulisan Jonathan Freedland yang diterbitkan pada 23 Mac 2018.


Bagaimana Alat Pengesan Pembohongan Poligraf Berfungi Dan Adakah Ianya Tepat

Pasti anda pernah lihat atau dengar mesin yang dikenali sebagai pengesan penipuan yang digunakan untuk melakukan ujian poligraf, melalui mana-mana filem di TV.

Biasanya alat ini digunakan dalam penyiasatan oleh pihak polis bagi mengenalpasti sama ada orang yang disiasat bercakap benar atau tidak.

Malah, alat ini juga digunakan ketika seseorang itu memohon kerja yang mewajibkan mereka untuk menjalani ujian poligraf.

Ketika seseorang itu mengambil ujian poligraf, 4 hingga 6 sensor dipasangkan kepada pada bahagian badannya. Poli bermaksud "beberapa" mewakili beberapa isyarat daripada sensor-sensor ini yang akan direkodkan pada sehelai kertas (graf) yang bergerak.

Ujian poligraf juga biasanya merekodkan pergerakan anggota badan lain seperti tangan dan kaki.

Apabila ujian ini bermula, pihak penanya akan bertanyakan 3 atau 4 soalan mudah bagi mewujudkan norma pada isyarat orang yang ditanya. Jenis soalan yang ditanya adalah soalan yang tidak berkepentingan untuk dibohong seperti nama, umur dan asal.

Setelah isyarat peserta sudah normal, soalan yang benar-benar diuji oleh ujian ini akan ditanyakan. Sepanjang sesi soal jawab, setiap isyarat daripada peserta akan direkod pada kertas graf tersebut.

Ketika dan selepas ujian tersebut, penyemak poligraf boleh melihat pada graf dan menyemak sama ada tanda-tanda penting berubah dengan ketara pada mana-mana soalan.

Biasanya, jika terdapat perubahan ketara seperti kadar degupan jantung yang lebih laju, peningkatan tekanan darah dan berpeluh, ia menunjukkan individu tersebut tidak bercakap benar.

Walaupun ujian ini tidak lah 100% tepat namun ia mempunyai tahap ketepatan yang agak tinggi. Pemeriksa yang terlatih dan berpengalaman mampu mengesan pembohongan dengan ketepatan yang tinggi.

Bukti daripada alat ini biasanya tidak diterima di mahkamah jenayah di Amerika Syarikat dan sebahagian besar mahkamah di Eropah.

Namun, dilaporkan bahawa pegawai akhlak di United Kingdom menggunakan ujian poligraf untuk memantau pesalah jenayah seksual yang serius.

Jika seseorang itu takut, marah atau terkejut, ia mampu mempengaruhi keputusan ujian ini. Sepanjang kewujudan alat ini, ramai pihak telah mengetahui cara untuk menipu sistem ini dengan mengambil ubat penenang, atau menggunakan deodoran.


4 Negara "Rare" Yang Anda Tak Tahu Ianya Pernah Wujud

Jumlah negara yang ada ketika ini bukanlah sama seperti yang ada pada zaman dahulu. Ada yang telah dibubarkan dan ada yang dibentuk kemudiannya. Antara penyebab utama berlakunya pembubaran dan pembentukan sesebuah negara itu adalah peperangan.

Namun, disebalik semua ini, terdapat beberapa buah negara yang tidak diketahui kita akan kewujudan mereka. Ia mungkin disebabkan tidak mendapat pengiktirafan, atau wujud dalam tempoh yang terlalu singkat.

iluminasi.com ingin kongsikan 4 buah negara yang anda mungkin tak pernah tahu.

Di zaman kegemilangan lanun, pengaruh mereka amat kuat sehinggakan mampu menubuhkan negara sendiri. Itulah apa yang mereka lakukan terhadap sebuah pulau kecil di Carribean.

Republik lanun ini merupakan rumah kepada banyak lanun-lanun terkenal termasuklah Blackbeard, Sam Bellamy dan banyak lagi. Mereka akan menyerang mana-mana kapal yang berlayar berdekatan dengan pulau mereka yang menyebabkan pemimpin-pemimpin Eropah menggelarkan mereka sebagai "Musuh manusia".

Dalam banyak-banyak lanun, Blackbeard dilantik untuk memimpin mereka dan telah menguatkuasakan undang-undang sendiri dikenali sebagai kod lanun.

Republik ini ditubuhkan pada tahun 1706 yang menjadi syurga kepada para lanun termasuklah menjadi mendapat kekayaan yang sangat banyak.

Namun, mereka tidak mempunyai sekutu, dan lanun tidak tahu untuk memerintah negara.

Disebabkan itu, empayar Inggeris telah mengambil alih pulau tersebut pada tahun 1718. Mana-mana lanun yang ingkar akan dihukum bunuh manakala yang menyerah diri diberikan pengampunan.

Pemberontakan Taiping merupakan perang saudara China yang sangat besar yang berlarutan selama 21 tahun bermula dari tahun 1850 hingga 1871. Dianggarkan seramai 20 juta nyawa terkorban dalam perang ini.

Ia bermula apabila pemimpin alim yang mengaku dirinya adik kepada Nabi Isa dan mahu China menjadi negara Kristian. Selepas mendapat sokongan besar, beliau membina kerajaan sendiri. Kerajaan Heavenly Taiping mempunyai kawasan yang agak besar dengan populasi 30 juta.

Harta peribadi dan kelas sosial dihapuskan. Namun kerajaan ini terasing dengan kuasa China ketika itu mula menceroboh kerajaan ini.

Dengan bantuan kuasa barat, China telah memusnahkan kerajaan ini pada tahun 1864. Raja bagi kerajaan ini meninggal dunia sebelum kejatuhan Taiping Heavenly dan digantikan anaknya yang hanya berusia 14 tahun menjadi mangsa bunuh selepas jatuhnya kerajaan ini.

Kingdom of the Isles merupakan sekumpulan pulau yang menjadi jajahan Vikings. Kerajaan ini diperintah oleh keturunan Vikings bermula dari abad ke-9 hingga ke-13. Walaupun agak lama mentadbir, hanya beberapa ketika sahaja pemerintah kerajaan ini tidak menjadi boneka kepada kerajaan besar seperti Norway.

Sehingga pada satu tahap Norway menceroboh kerjaan ini dan memerintah pulau-pulau tersebut namun ditentang oleh penduduk tempatan yang kemudiannya mengecapi kemerdekaan.

Mungkin sebab ini ahli sejarah menganggap rekod kerajaan ini tidak lengkap kerana ia seolah-olah sebuah kerajaan yang tidak mempunyai kuasa. Norway dan Scotland pernah berperang bagi mendapatkan pulau-pulau ini.

Namun akhirnya Scotland membayar kepada Norway bagi menjadi pemilik kepada kerajaan ini. Tetapi agak pelik kerana Norway mendapat pulau Orkney dan Shetland, yang mana kedua-duanya adalah sebahagian daripada Scotland.

Jepun tidak diperintah oleh maharajanya sehingga tahun 1868, dan kuasa pada ketika itu dipegang oleh jawatan yang dikenali sebagai Shogun. Namun, tiba-tiba satu perang besar meletus.

Di satu pihak adalah Shogun yang memerintah Jepun dan satu lagi adalah kuasa yang mahukan maharaja untuk mendapatkan kembali kuasanya. Perang tersebut tidak memihak kepada Shogun yang tewas dan memberikan kuasa mutlak kepada maharaja.

Ia dikenali sebagai Pengambilalihan Meiji kerana Meiji bermaksud maharaja. Namun, sesuatu yang pelik telah berlaku di mana sebahagian daripada kuasa Shogun berpindah ke sebuah pulau besar iaitu Ezo.

Mereka mengisytiharkan kerajaan itu sebagai sebuah republik bebas bermodelkan negara-negara bersatu. Tindakan ini merupakan demokrasi yang pertama di Jepun. Namu disebabkan kuasa mereka yang sudah tidak kuat, Republik Ezo akhirnya diambil alih oleh kuasa Imperial.

Dengan hanya wujud selama 5 bulan dan tak mempunyai masa untuk berbuat apa-apa, ia gagal untuk mendapat pengiktirafan antarabangsa. Dengan Jepun yang telah bersatu, maharaja mula menjadikan ia sebagai negara perindustrian dan mengembangkan kuasa tentera membuatkan Republik Ezo mejadi negara Asia yang pertama diindustrikan.


Ini Fungsi Pintas Kekunci F1 Hingga F12 Pada Keyboard Anda

Berapa ramai di antara anda yang tahu fungsi papan kekunci pada komputer anda 100%? Penulis pasti hampir kesemua yang sedang membaca tidak sepenuhnya tahu, lebih-lebih lagi kekunci yang terletak di baris teratas papan kekunci iaitu dari F1 hingga F12.

Antara faktor yang menyebabkan kita tidak tahu adalah kerana jarang menggunakannya, namun kekunci ini dicipta sebagai kekunci pintasan yang boleh membantu dalam tugasan asas.

Jadi, jom kita ketahui apa fungsi kekunci ini dan mula mempratikkan penggunaannya.

Bagi kebanyakan papan kekunci, ia biasanya mempunyai kekunci Fn asing yang digunakan bagi mengaktifkan kekunci F1 hingga F12. Jadi anda harus menekan kekunci Fn sambil menekan kekunci F1 hingga F12.